text:
Indoktrenering
Heimasíðan hjá Gudloysi varð um mánaðarskfiti apríl-maj 2013 strikað av Spacetown.org uttan ávaring. (Les nærri frágreiðing her.) Neyðugt var tískil at flyta til ein nýggjan netvert og at endurstovna síðuna frá einum gomlum trygdarriti. Tíverri mistu vit onkrar bloggupostar og tilhoyrandi viðmerkingar. Hesin blogguposturin varð endurstovnaður 17. juni 2013 frá Google cache. Tíverri er ikki gjørligt at endurstovna viðmerkingarnar. Vit her á Gudloysi eru framvegis ímóti at strika viðmerkingar, men tað sama kann ikki sigast um Spacetown. – Heini Reinert, skrivari
Hvat er tað og skulu vit vera bangin fyri tí? Ikki ein lættur spurningurin, men ein sera relevantur spurningur, tá tað kemur til trúgv. Tí spuringurin er, hvat skal ein góðtaka av læru, og hvat skal ein loyva? Sum samfelag, royna vit at siga at vit hava nøkur grundleggjandi virðir at fylgja. Fólkaræði og talufrælsi eru kanska tey mest týðningarmiklastu virðini fyri eitt hvørt framkomið samfelag. At fólki hevur ræði og loyvi til at siga sína hjartans hugsan.
Men ivamáli er, tá trúgv kemur upp í leikin. Spurningurin er, hvat skilja vit við trúarfrælsi? Nú nevndi eg ikki trúarfrælsi saman við hinum báðum, tí er tað ikki tað sama sum talufrælsi? Talufrælsi er jú eins hjartans hugsan. Um eg havi hug til at trúgva uppá huldufólk, so er tað væl saktans einki, sum forðar mær í tosa um huldufólk.
Misnýtt trúarfrælsi?
Seinastu árini hava verið merkt av, at kristin (og muslimar haldi eg) hava funnist at atfinnarum, fyri at forfylgja trúnna. Er nakað um tað ella er tað nakað forferdilgt tvætl? Stephen Fry sigur tað so gott, at um tú ert fornermaður, so er tað altso títt problem og ikki mítt. Og er hetta ofta eitt argument, sum kristin brúka, at tey eru fornermaði, tí at kristin trúgvin verður gingin ov nær ella okkurt snedugt.
Men tað er nú ikki heilt tað eg vil vísa á. Skal eitt samfelag góðtaka indoktrenering av trúgv? Skulu vit góðtaka at børn, verður fylt við hasum hundans vrøvlinum, sum onkur hevur sagt tað so pent? Eg trúgvi sjálvur og eri upplærdur í at trúgva, soleiðis nøkulunda altso. Tað er jú ein hálvur spurningurin um talufrælsi altso. Gott nokk kan fótbóltur og nationalisma ikki samanberast við trúgv, men tað er nú altso eitt sindur ólogiskt at vit ganga so høgt upp í ítrótt og tjóðskap. Er tað ikki eitt slag av indoktrenering?
Átrúnaður í samfelaganum
Lat meg siga tað beinavegin, eg havi einki ímóti átrúnaði í samfelaganum. Hann kann vera góður, og geva fólki meining. Men hann má stýrast. Um tey kristnu veruligani dugdi Bíbiluna, so høvdu tey ikki rópt so nógv býtt upp, sum tey gera. So høvdu tey sæð hvat Jesus gjørdi og prædikaði. Og at hann ikki blandaði seg í politikk. For pokker, hann segði við hermenn: “Verið nøgdir við løn tykkara.” Hava tey kristnu hugsað um, hvat hatta merkir? At ikki viðurkenna samkynd er tað síðsti stóri spurningurin. Kristin í eyst og vest rópa upp um at tað er ikki kristið og glíðibreytin og alt hatta idiotiska vrøvli. Tí at tað er idiotisk. Hugdi Jesus kanska undir dýnuna? Legg til merkis, hvørjir Jesus fanst mest at? Teir skriftlærdu, sum lærdu niður í smálutir. Teir sum royndu at stýra fólki í religøsar leinkjur, at indoktrenera. Hann var saman við tollararum og syndararum. Saman við teimum óreinu. Hví? Tí at teimum tørvaðu viðurkenning. Hann blandaði seg ikki í, hvat tey gjørdu. Ístaðin lærdi hann. Og tey sum ikki vildu lurta eftir honum, lat hann fara. Hann gekk ikki aftaná “biblebashing them”. Hann lat tann ríka unglingin fara í fortaping. Hví? Tí at hann valdi tað!
Kristin og onnur trúgvandi skulu læra seg hvat fólkaræði er og hvat trúgv er. Og sera nógv duga ikki at greiða frá nøkrum. Fólkaræði er ikki trúgv, og trúgv er ikki fólkaræði. Fólkaræði er rættindi og trúgv er eitt rættindi, sum fólk hava. Um onkur er ósamdur við tær, ella finst at tær? So what, antin svarar tú skynsamt aftur, ella fert bara víðari. Eg eri ósamdur við sera nógvum fólkum á sera nógvum økjum, men eg gangi ikki og rennið aftaná og krevji at tey skulu gera, sum eg sigið. Hóast at eg hevði verið ein sera góður einaráðsharri!
Skúlar og foreldur
Nú eri eg faktiskt ímóti privatskúlum, og er tað ikki vegna átrúnað ella annað. Men eg haldi barasta altso ikki, at vit sum samfelag kunnu loyva einum og hvørjum reka ein privat skúla, útfrá einum økoniskum sjónarmiðið, fyrst og fremst. Hetta sigið eg av tveimum orsøkum (og einari triðjari, sum altso er tann økonimska, men hetta er ikki rætta forumið til tað kjakið).
1) Útbúgving av okkara børnum er ein samfelagsskylda, og ynskja vit góðar samfelagsborgarar, sum hava virðing fyri hvørjum øðrum,
2) og av tí sama má tað vera ein gernerell semja um, hvussu ein útbúgvir børnini.
Hava vit hetta, so byrgja vit upp fyri skaðiligari indoktrenering frá foreldranna síðu. Tí hvør eigur rættin til uppdragilsi? Og forbjóðar ein uppdragilsi av átrúnaði, hvat annað kann so forbjóðast, ítróttur, sukur o.s.fr.? (ikki tey bestu dømini, eg veit, men tit skilja, hvat eg meini við.)
Sum samfelag hava vit nakrar treytir og eiga tær treytirnar vera grundaðar á fólkaræði og talufrælsi. Trúarfrælsi er ikki eitt beinleiðis frælsi, tí at øll trúgv er ikki góð fyri samfelagið. Tá ein veit at allar hugsanir ikki eru góðar fyri samfelagið, so má ein eisini stýra hareftir. Tí kunnu vit loyva upplæru av átrúnaði í heimunum, men tey átrúnaðarligu mugu so sanniliga eisini vita, at samfelagið tey liva í, er nú altso basera uppá fólkaræði og talufrælsi. Og her er tað skúlin og restin av samfelaganum, sum skal læra tey átrúnaðarligu tað.
Merki: ateisma, átrúnaður, børn, indoktrenering, Kristin, skúlar, skúli, Teitur Vágadal


c: text/html

text:
Eitt sigursleyst B36 kemur suður
Jan Smedemark | 21/04/17
Sunnudagin verður aftur heimadystur hjá TB/FC Suðuroy/Royn við Stórá og tá er tað árstalsfelagið úr Tórshavn, sum kemur suður. Við sær í viðføri hava teir enn ongan sigur, men hinvegin hava teir ei heldur tapt í Effodeildini higartil. B36 hevur spælt fýra javnleikir og felags fyri teir allar er, at mál eru skotin – ongin av dystunum er endaður málleysur. Tað sama er galdandi fyri TB/FC Suðuroy/Royn, sum tó hevur megnað at halda tætt í egnum enda og har við hava tryggja sær níggju stig eftir fýra dystum. Sanniliga eitt góðkent avrik, men ynskiligt hevði sjálvsagt verið, at dysturin við Margáir ikki bleiv taptur.
B36 leikti lokaluppgerð í Havnini farna vikuskiftið har teir løgdu seg á odda, men síðani tók HB yvir og tað var ikki fyrr enn í 79. minutt at Tvøramaðurin Patrik Johannesen kundi javna til 2-2. B36 liðið hevur verið darva av skaðum, sum millum annað hevur við sær, at ivamál eru um Lukasz Cieslewicz og Philip Lund vera við sunnudagin við Stórá. Patrik er saman við Róaldi Jakobsen toppskjútti hjá havnamonnunum við tveimum málum í part. Róaldur hevur víst seg, at vera sera vandamikil við sínum fríspørkum og tí er tað umráðandi sunnudagin ikki, at fremja alt ov nógv fríspørk í vandamiklum støðum.
TB/FC Suðuroy/Royn hevur sanniliga fingið vind í seglini og eftir tveimum teimum fyrstu heimadystunum við Stórá kann staðfesast, at higartil er ongin farin avstað aftur umborð á Smyril við nøkrum øðrum enn einum tapið. Ímóti Skála sást eitt lið, sum væl megnaði at spæla bólt í longri løtum, samstundis sum at verjuparturin og serliga aftasti skansin eru tryggir, tá á stendur.
Onkur vil vera við, at TB/FC Suðuroy/Royn hevur fingið eina lætta byrjan, av tí at felagið hevur møtt teimum liðunum, ið á pappírinum vóru mett at liggja í niðaru helvt av Effodeildini. Hinvegin, um serfrøðingarnir hava rætt, so er tað veruliga nú, at TB/FC Suðuroy/Royn kann fáa teir at broyta meining. Ein sigur ímóti B36 má uttan iva føra við sær eina størri trúgv uppá liðið, sjálvt norðanfjørðs.
Eitt er sikkurt og vist, at við Stórá skal ongin halda seg kunna koma og bert stjala stigini – hetta skal vera okkara bastión og her skulu stigini í høvuðsheitum tryggjast.
Dysturin verður sunnudagin 23. apríl klokkan 14:30.
Góðan dyst!
Mynd: Eyðfinn Debes

robotstxt: allowed

filter: keep


text:
Ingi Samuelsen
29.07.2016 - 16:09
Ongin ivi er um, at flagggølan í dag kemur at ríða Lars Løkke Rasmussen sum ein marra komandi tíðina.
Ikki bara stóðst mikið rok av, at forsætisráðharrin setti hetta í verk, og føroyskir politikarar, teirra millum Magni Arge, fólkatingslimur, setti eisini spurnartekn við um hví Lars Løkke hevði valt ólavsøkuna at flagga á, og ikki flaggdagin.
At danskir stovnar – eisini í Føroyum – í dag so flaggaðu við einum bastardi av einum flaggi, ger helst ikki støðuna lættari fyri hann.
Lars Løkke er kendur fyri at snara støður til egnan fyrimuns, men um tað verður nakar fyrimunur, kann bara tíðin vísa. Soleiðis ljóðaði viðmerkingin frá Lars Løkke á Twitter, tá søgan byrjaði at ”ganga” í dag: ”Understreger – på pinlig baggrund – min oprindelige pointe om, at vi skal vide mere om hinanden i Rigsfællesskabet!”
Nakrar tímar frammanundan hevði hann staðfest á sama sosiala miðili: ”Tillykke Færøerne med nationaldagen! Vi fejrer den og vores fællesskab med Merkið i flagstængerne”. Saman við boðunum vóru tvær myndir, og tær vístu báðar – skal sigast – tað rætta Merkið.
Lars Løkke er annars staddur í Philadelphia í USA har hann hevur verið gestur á landsfundinum hjá demokratiska flokkinum


text:
Kærleiki, sum ikki heldur uppat
Dag um dag kom hin elskandi faðirin til sjúkrahúsið, ofta við blómutyssi í hondini. Hann ynskti at sita við seingina hjá 6-ára gomlu dótrini, sum var í tungum óviti, og tosaði við hana um hin undurfulla heimin uttanfyri vindeygað. Av og á segði hann henni frá eini søgu. Men hennara einasta ljóð, sum hon kundi geva frá sær, var andadrátturin.
Ein dagin vágaði sjúkrasystirin, sum passaði hana, rørd av trúskapi faðirsins, at siga við hann: "Tað má vera hart at geva so nógvan kærleika, táið hon er í hesari støðu". Hann svaraði kvikur: "Eg fari at halda á fram at koma við blómum og siga henni frá søgum, sjálvt um hon ikki gevur sær far um tað, tí eg elski hana, antin hon elskar meg aftur ella ikki".
Hvør ein eym og hugtakandi mynd av kærleika Guds! Áhaldandi og ótroyttiliga elskar Hann okkum. Vit kunnu vera vitandi um nærveru Hansara, hóast vit eru í andaligum tunglyndi. Men okkum tørvar ikki at hava tað soleiðis. Tað, sum okkara elskandi Frelsari segði við samkomuna í Laodikea, sigur Hann eisini við okkum øll: "Hygg, Eg standi fyri durunum og banki! Hoyrir onkur rødd Mína og letur upp dyrnar, skal Eg fara inn til hansara og halda kvøldmáltíð við honum - og hann við Mær" (Opinb.3,20).
Í dag eins og altíð roynir Gud at koma í samband við teg. Svara nú aftur uppá tann kærleika, sum ikki heldur uppat.
Umsett úr Our Daily Bread
Mikkjal á Bergi


text:
Vinnutíðindi
Blóð á koddanum
20. Jul 2016
Grein frá: Dan Klein --- 16.11.2011 - 21:04Føroya rættur avgjørdi í kvøld, at varðhaldsfongsla mannin í fjúrtan dagar, sum løgreglan hevur skuldsett fyri at hava...
les meir
Býráðslimir tíma ikki á fund
20. Jul 2016
Perlur, sum Einglapressan ikki tordi: Borgarstjórin váttar fyribrigdið. Grein í Oyggjatíðindum, 12. september 2008.
les meir
Stendur á gomlum nøglum
18. Jul 2016
Perla, sum Einglapressan ikki tordi: Tað er ikki bara í Klaksvík og í Hvalvík, at tey hava tann ivasama heiðurin, at hava dangur liggjandi. Í...
les meir
Hárið í endatarminum spøkir
18. Jul 2016
Perla: Jonna og Eisenberg Strøm, vóru fyrst forfylgd av barnaverndini í Føroyum. Tey flýggjaðu til Íslands, har tey nú í áravís hava verið forfylgd av...
les meir
Tú vildi sjálvur
11. Jul 2016
Perla: Hetta segði neyðtøkumaðurin, sum Finn møtti í SMS.Hevði ikki ein vinmaður mín lagt upp í millum, so hevði eg dripið neyðtøkumannin,sigur Finn Arni...Oyggjatíðindi 19. juni 2009.
les meir
Nei til Oman: - Milliónirnar frá ríkum arabara
04. Jul 2016
Perla: Suni á Dalbø, váttaði í seinastu viku, at Føroya Landsstýri, Vinnumálaráðið og Fiskaaling P/F, skuldu vera við í aliprosjekti í Oman. Vinnumálaráðið váttar tað sama sambært innlitsbøn, men prosjektið verður av ongum aftaná at landsstýrismaðurin, tveitti Dalbø úr Vinnuframagrunninum...Grein í Oyggjatíðindum 30. Oktober 2009.
les meir
Finn Arne Samuelsen: Misbrúktur og happaður
04. Jul 2016
Bara 5 ára gamal kleiv Finn Arni Samuelsen, upp í ein el-steyra á Vaglinum í Havn. Hann datt niður og brendist illa. Sum barn bleiv hann illa sex-misbrúktur. Seinni varð hann happaður umborð á skipi, tá skipari og manning spældu sær við, at taka buksurnar av honum eftir komandorópinum: Loys út á Fananum. Finn fekk eina harða barna- og ungdómslagnu, men hann snýtti øll. Gjørdist skipsførari av 1. stigi, og bara 23 ára gamal gjørdist hann 1. stýrimaður hjá Mærsk. - Ikki so galið av einum, ið ikki dugdi at skriva og rokna, sigur Finn Arni, sjálvur.Tað eru nógv ár, hørð sálar-píning og nógvar traumatiskar hendingar millum hesar myndirnar. Finn hevur valt at standa fram við sínari lagnu...Oyggjatíðindi 12. juni 2009.
les meir
Kaupthing-húsarannsóknir
06. Jun 2016
Gamlar perlur: - Bretsk og íslendsk løgregla framdu mikumorgunin umfatandi húsaránnsóknir og handtøkur hjá níggju framstandandi vinnulívsmonnum. Teir vóru sósaðir inn í húsagangin hjá Kaupthing. Guðni Níels var handtekinn í London í saman við Sigurði Einarssyni og Ármanni Þorvaldssyni, skrivaði Oyggjatíðindi fríggjadagin 11. mars 2011.
les meir


text:
Rólant Waag Dam 21.12.2006 (15:22)
Alfred tikið seg úr samgonguni
Eftir at hava umhugsað støðu mína til verandi samgongu, ið eg var við til at skipa, gjølla, havi eg tikið ta avgerð, at eg ikki longur eri at rokna sum partur av sitandi landsstýrissamgongu. Eg vil ikki gera kompromi við mína samvitsku, og havi tí tikið hesa avgerð, sum eina beinleiðis avleiðing av løgtingssamtyktini um broytingar í §266 b í revsilógini.
Sjálvt ríkislógartilmælið varð lagt fram av limum í andstøðuni, men tað vóru atkvøður frá samgonguni sum gjørdu, at broytingin í § 266 b varð samtykt.
Eg havi áður sagt frá, at samtykta broytingin í § 266 b, eftir mínum tykki, førir tað føroyska samfelagið inn á eina endaleysa skaðiliga glíðibreyt, og at hetta bert er fyrsta stigið til eina avkristnan av Føroyum.
Eg vil ikki vera við at samtykkja lógir, ið ganga ímóti boðum og ásetingum í tí kristnu siðalæruni, men vil virka fyri at verja tað føroyska samfelagið móti allari avkristnan og til hetta arbeiðið havi eg fullan dekning í stevnuskrá floksins, sum í § 1 sigur, at Sambandsflokkurin vil á øllum økjum reka ein framtakshugaðan politikk á kristiligum mentanargrundarlagi.
Sum sambandstingmaður vil eg vera trúgvur móti tí føroyska samfelagnum, sum byggir á tann kristna grundvøllin, og trúgvur móti stevnuskrá floksins.
Samtyktin at broyta § 266 b kemur at føra tað føroyska samfelagið inn á eina vandakós, har tey næstu stigini verða skrásett paralag, adoptión, eftirgjørdan gitna o.s.fr. Hesum taki eg ikki undir við, og eg vil ikki vera partur av eini samgongu, ið stuðlar hesi skeivu gongd.
Samgongan kundi, um hon vildi, felt uppskotið frá tveimum andstøðutinglimum, um at skoyta orðini “seksuelle orientering” uppí §266 b í revsilógini, tí av teimum 17 tinglimunum, ið samtyktu uppskotið, vóru teir 10 úr samgonguflokkunum.
At taka undir við slíkum uppskotum, er ikki tað, sum flokkurin ið eg umboði, Sambandsflokkurin, hevur staðið fyri, men sjálvur fari eg at halda fast við ta kristnu kós, sum flokkurin hevur havt síðani hann var stovnaður fyri 100 árum síðani.
Eg havi tí tikið avgerð um, sum beinleiðis avleiðing av løgtingssamtyktini um broytingar í §266 b í revsilógini, at eg ikki longur eri at rokna sum ein partur av landsstýrissamgonguni.
Alfred Olsen
løgtingsmaður
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Danjal av Rana 12.11.2014 (10:52)
Skulu halda okkum til stevnuskránna
Rúna Sivertsen sigur, at hon hevur ongar ætlanir, at fara úr Sjálvstýrisflokkinum. Tá tað er sagt, so er ivasamt, um hon fer at stilla upp aftur til komandi væl.
- Eg eri vorðin somikið gomul, at eg umhugsi, hvørt eg skal stilla upp aftur ella ikki. Eg havi eitt starv, sum mær dámar væl, í barnaverndini, eitt starv, sum eg brenni fyri.
Hon sigur, at tað krevur og kostar nógv, bæði av einum sjálvum og fíggjarliga, at stilla upp til val og óvist er, um hon fer at nýta orkuna upp á hetta.
- Ambitiónirnar eru har tó enn og eg fari altíð at royna at gera mína ávirkan galdandi. Men eg fylli 60 komandi ár, so eg umhugsi mína støðu.
Rúna Sivertsen hevur tó ongar ætlanir um at skifta flokk og harmast um stríðið, sum nú er millum ymisku vengurnar í flokkinum. Hon heldur, at tað er sera umráðandi, at floksleiðslan megnar at samla flokkin aftur, men ásannar, at tað er torført, at hava eina felags útmelding, tá fólk hava so ymiskar meiningar um moralsku virðini.
- Hesi evnini, sum mest stríð er um, eru evni, sum ikki vóru umtalaði, tá flokkurin varð stovnaður. Tað stendur tí einki í stevnuskránni um hetta. Eg haldi, at loysnin verður, at vit sum flokkur halda okkum til stevnuskránna. Síðani kunnu valevnini hava sínar ymisku meiningar um onnur mál.
- Tað er ein vansi, tá fólk koma inn í ein flokk og skulu mynda flokkin eftir síni egnu hugsan. Ein og hvør flokkur hevur eina stevnuskrá at halda seg til. Sjálvstýrisflokkurin hevur eina stevnuskrá, har greitt stendur, hvørjum flokkurin virkar fyri. Trupulleikin er, tá fólk gera sína egnum meining til eina floksmeining.
- Ein og hvørn má gera av, hvat man vil í politikki. Um ein fyrst og fremst ynskir at virka fyri onkrum øðrum enn stevnuskrá floksins, so er onkur annar flokkur kanska meiri hóskandi til tín.
Rúna Sivertsen harmast um, at flokkurin soleiðis er í tvíningum.
- Jógvan Skorheim og Kristianna Winther Poulsen kundu ført flokkin fram á leið, um tey settu seg niður og tosaðu saman, sigur Rúna Sivertsen.
Tað hevur tó ljóðað seinastu tíðina, at bæði Kristianna Winther Poulsen og Jógvan Skorheim eru á veg í annan flokk. Jógvan Skorheim hevur longu boðað frá, at hann ikki stillar upp til komandi Løgtingsval, meðan Kristianna Winther Poulsen hvørki vil vátta ella avsanna, hvørt hon stillar upp ella ikki.
- Jógvan Skorheim ætlar sær ikki at skifta flokk, tað er heilt vist, men eg ivist ikki í, at hann er tilreiðar at føra flokkin víðari, sigur Rúna Sivertsen. Hon heldur, at ungi klaksvíkingurin hevur førleikan og evnini at bjarga flokkinum, men at tað nú er ov seint at gera nakað við málið áðrenn komandi løgtingsval.
- Um Jógvan Skorheim var formaður, so kundi hann bjarga flokkinum, heldur hon.
Flokslógin sigur tó, at einans tinglimir kunnu vera formenn í flokkinum.
- Tá eitt skip er um at søkka, so má ein gera tað, sum má til, fyri at bjarga skipinum. Lógir mugu kunna broytast, men nú stundar til val, so tað er ov seint at gera nakað við hetta áðrenn komandi val, sigur Rúna Sivertsen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Landsinnsavnan 2017
04.05.2017 - 07:53 - Ásbjørn Jacobsen
Hetta er níggjunda árið á rað, at Blái Krossur Føroya skipar fyri landsinnsavnan, har pengarnir eru farnir til vælgerandi endamál. Høvið er at geva gávu her á síðuni, ella tá bússur verða bornar út í øll hús í landinum leygardagin 6. mai. Vit takka hjartaliga fyri alt, sum kemur inn.
Hvar fara pengarnir í ár?
Eins og í fjørð verða ein føroysk og ein grønlendsk verkætlan stuðlað.
Tann føroyska er “Øll hava rætt til góð barnaár“, sum er eitt tiltak fyri børn og ung, ið hava foreldur og familju við rústrupulleikum. Við serkønari hjálp og vegleiðing tosa tey í bólki saman um sínar upplivingar, kenslur og hugsanir við øðrum í líknandi støðu. Tiltakið hevur víst seg at vera til stóra hjálp.
Útlendska verkætlanin er í Grønlandi, har næstan ein triðingur av øllum grønlendskum børnum veksur upp í familjum við rúsdrekkatrupulleikum, og ein triðingur av gentunum eru kynsliga misnýttar. Hetta eru sera ræðandi tøl. Blái Krossur í Føroyum samstarvar tískil við Bláa Kross í Danmark og Grønlandi at gera nakað við støðuna.
Les meir um verkætlanina her: Hjálp børnum í Grønlandi og Blái Krossur hjálpir børnum í Grønlandi
Tørvur á bússuberarum
Vit hava tørv á nógvum sjálvbodnum bússuberarum kring alt landið, sum vilja nýta umleið tveir tímar leygardagin 6.mai. Um tú ert eldri enn 18 ár og ynskir at hjálpa við at ganga við bússu, so ert tú meira enn hjartaliga vælkomin at siga frá á:
- Telefon: 770700
- Telduposti: blakross@blakross.fo
- Facebook: www.facebook.com/blaikrossur
Soleiðis kanst tú stuðla við peningi
- Á netinum: Gev eina gávu beinleiðis her á síðuni.
- Í bússu: Lat pengar í bússu, tá onkur bankar á dyrnar leygardagin 6. mai
- Send SMS: Skriva BK og send til 1910, so letur tú 100 kr.
- Til ber at senda fleiri sms-boð
- Vodafone og Føroya Tele taka einki ómaksgjald
- Flyt á konto:
- Eik Banki: 9181 – 495.393.4
- Bank Nordik: 6460 – 419.693.9
- Norðoya Sp.: 9865 – 101.533.2
- Suðuroyar Sp.: 9870 – 405.626.5
Vit takka hjartaliga fyri einhvørja hjálp og fyri allar gávur.


text:
Lestrarfeløg úr norðurlondum og baltiskum londum vóru síðsta vikuskifti á NOM-ráðstevnu í Estlandi. Torstein Jóhannes Fríðfinsson, formaður fyri Ráðið, og Lív Egilsdóttir Olsen, skrivari í Ráðnum, umboðaðu Meginfelag Føroyskra Studenta.
NOM er ein ráðstevna, sum verður hildin tvær ferðir um árið, har lestrarfeløg frá ymiksum norðurlondum og baltiskum londum hittast fyri at samstarva og deila sínar royndir innan lestrarøkið. NOM er eitt netverk, ið stendur fyri Nordisk Ordførende Møte og eru limalondini: Føroyar, Danmark, Ísland, Svøríki, Noreg, Finnland, Estland, Letland og Litava. Øll hesi lestrarfeløgini vóru umboðaði á ráðstevnuni í Estlandi.
Hesuferð var túrurin komin til estlenska lestrarfelagið at hýsa ráðstevuni. Evnið á ráðstevuni var “overview of how teaching and studying skills have been monitored, developed and what the current vision for further development is”.
Hetta evnið er sera áhugavert og viðkomandi, og tí fóru vit í gongd at kanna, hvussu langt Føroyar eru komnar á hesum økinum. Eftir at hava tosað við Setrið og Mentarmálaráðið, kundu vit staðfesta, at hetta er ikki nakað, ið Føroyar hava arbeitt nógv við.
Hinvegin vóru tey samd um, at hetta er nakað sum skal raðfestast hægri, tá ið tíðin er búgvin til tess. Tí var tað sera áhugavert at hoyra hini lestrarfeløgini greiða frá, hvussu tey arbeiða við hesum, og hvussu langt tey vóru komin á økinum.
Eitt annað endamál við NOM-ráðstevnuni er at læra onnur lestrarfeløg at kenna og deila sínar royndir sum feløg. Torstein og Lív høvdu eisini eina framløgu um føroyska meginfelagið og tess arbeiði, umframt lestrargongdina í Føroyum sum heild. MFS hevur lutikið á NOM-ráðstevnum fyrr, og er ætlanin hjá MFS eisini at luttaka í næstu NOM-ráðstevnuni, sum verður í Bergen í oktobur.
Vit í MFS vóna, at tað fer at bera til hjá MFS at luttaka í hesum netverkinum framyvir við tí fyri eygað, at eisini hýsa ráðstevnuni í Føroyum einaferð skjótt. Hetta er ein gyltur møguleiki fyri at kunna onnur lond um Føroyar og styrkja samstarvið millum MFS og onnur lestrarfeløg.
Sí myndir frá NOM-ráðstevnuni:


text:
Sverri Egholm
02.01.2018 - 19:03
Ítróttur > Ítróttur > Hondbóltur
Í fjør var hann ein av stuðulsspælarunum á U21-landsliðnum, sum spældi HM-endaspælið í Algeria. Nú hevur hann tikið fetið upp í hópin hjá A-landsliðnum.
– Tað er munur á. Kappingin um plássini er nógv harðari, og støðið á venjingunum er munandi hægri, sigur Kjartan Johansen.
Strandingurin stóð seg væl undir HM í fjør. Hann fekk fleiri tilboð frá feløgum uttanlands. Hann valdi Norra og Fyllingen, sum spælur í næstbestu deildini. Og hesar seks mánaðirnar hevur hann ment seg sum hondbóltsspælara.
– Tað tykist sum, at eg verði betri fyri hvønn dag, bæði fysiskt og á vøllinum sum heild, sigur hann.
Sunnudagin fara Kjartan og hinir í landsliðshópinum av landinum. Teir skulu spæla tríggjar HM-undankappingardystir. Mótstøðuliðini verða Italia, Rumenia og Ukraina. Tað verða nakrir truplir dystir, men Føroyar kunnu meira enn so standa seg.
– Vit skulu spæla upp til okkara besta fyri at fáa eitt gott úrslit. Eingin roknar við okkum, men ta støðuna eru vit vanir við. Framtíðin er bjørt, her eru fleiri ungir spælarar, og vit verða bara betri við tíðini, sigur Kjartan Johansen.
Hsf.fo


text:
Niels Petersen
06.03.2017 - 22:53
Ítróttur > Ítróttur > Fótbóltur
Jóan Símun Edmundsson er í fyrimyndarligum formi í løtuni. Hann skorar fleiri mál, og er veruliga ein lyklaleikari á einum spennandi OB liði. Í kvøld spældi liðið hjá Jóan Símuni móti AaB, og teir úr Odense vunnu greitt 4-0. Tað sum er serliga stuttligt hjá okkum føroyingum er, at Jóan Símun skoraði tvey av málunum.
Tá ein leikari skorar tvey mál, og sostatt er við til at vinna liðnum dystin, so ger tað minni, at hann eisini fær eitt gult kort. Sovorið kemur fyri, og kanska serliga hjá álopsleikarum, sum arbeiða nógv defensivt, umframt at røkja álopsskyldurnar. Jóan Símun er ein slíkur leikari, og tað ger hann eisini gullverdan fyri føroyska landsliðið.
OB er ikki so væl plaserað á stigatalvuni, og tískil kom sigurin serliga væl við.
Jóan Símun var, sum sagt ein avgerandi faktorur, og málini fullu í 63. og 81. minutti, tá hann økti til ávíkavist 2-0 og 4-0. Gula kortið fekk Jóan Símun fyri at steðga einum AaB álopi, og sovorið má man onkuntíð bara taka á seg. Man ofrar seg fyri liðið, og tað dugir Jóan Símun ógvuliga væl.


text:
Hevđi ikki vćntađ, at frábođan mín um, at eldrařkiđ verđur stórmál í nćstu býráđssetu, skuldi falla borgarstjóranum fyri bróstiđ, tí semja hevur veriđ um, at hetta er og verđur stórmál.
Vćl kent er, at taliđ á eldri fólkum í Fřroyum řkist, og so er eisini í Tórshavnar kommunu.
Nýggjastu framrokningarnar hjá umsitingini vísa, at í aldursbólkinum 60 til 79 ár eru í dag 3.460 borgarar í Tórshavnar kommunu. Í hesum sama aldursbólkinum verđur taliđ á borgarum 4.730 í 2030.
Í aldursbólkinum 80 ár og eldri er taliđ á borgarum í dag 760. Hetta taliđ verđur sambćrt framrokningunum 1.356 í 2030.
Til ber ikki at bíđa til 2030 at taka střđu til, hvussu hendan avbjóđingin skal loysast. Átřk mugu fremjast nú, tí třlini řkjast so líđandi ár um ár.
Nevndi í fyrra brćvinum, at hóast Bođanesheimiđ er nýtt, er longu třrvur á 50 rřktarheimsplássum aftrat. Hetta var ein lýsing av avbjóđingini, kommunan longu hevur, men eg segđi onki um at byggja eitt rřktarheim aftrat.
Tórshavnar kommuna skal í nćstu setu gera av, hvussu třrvurin skal nřktast á eldrařkinum langt fram í tíđina. Minni kann gera tađ enn rřktarheimspláss í fleiri fřrum, t.d. eldrabústađir, meiri manning til heimatćnastu o.s.fr.
Greitt er iđ hvussu er, at pláss verđur ikki til at fara lćtt um kommunukassan, eins og gjřrt er undanfarnu setu viđ at brúka t.d. 100 milliónir upp á eitt třmt sjóvinnuhús og 90 milliónir upp á tveir bankabygningar.
Neyđugt verđur at seta fólkiđ fyrst.
Jógvan Arge, varaborgarstjóri úr Tjóđveldi


text:
Orð: Charles Wesley
Lag: John Bacchus Dykes
Týtt: Mikkjal á Ryggi
1. Jesus mín, sum elskar meg,
flýggja vil eg til tín barm
frá tí svikafulla veg,
skýggja heimsins hatska larm.
Verj meg, fjal meg, Faðir mín,
harðar leika ódnir her!
Leið meg heim í Himmal tín,
har sum einans sæla er!
2. Annað skjól eg veit mær ei,
enn, mín góði Guð, hjá tær;
tronga vegin tú mær greið,
styrk meg, halt meg til tín nær!
Alt mítt álit, øll mín troyst,
Jesus, er aleina tú,
sum frá synd meg hevur loyst
og mær bjóðar himlabú.
3. Meir enn eg man treingja til,
Jesus góði, gavst tú mær;
hvør, sum á teg heita vil,
lív í halgum ljósi fær.
Styrk tú meg í vón og trú,
lær meg heilt at lýða teg!
Bjartur, heilagur ert tú,
svartur, syndabundin eg.
4. Náði tín í yvirflóð
syndir allar bøta kann;
sálin gerst so frísk og fró,
tí hon frelsu hjá tær fann.
O Guðs náðikelda rein,
drekka vil eg títt av tær,
so er grøtt mítt sálarmein,
hægsta sæla givin mær.


text:
Á tingfundinum mikudagin spyr Bjørt Samuelsen, tingkvinna um betri skipan av fuglaveiðu
- Hevur landsstýrismaðurin ætlanir um at skipa fuglaveiðuna soleiðis, at veiðan er burðardygg, og soleiðis, at tey, sum liva av jørð og lunnindum, hava fremsta rættin at veiða, tá neyðugt er við avmarkingum?
- Metir landsstýrismaðurin at nóg væl verður fylgt við støðuni hjá svartfuglastovnunum?
- Metir landsstýrismaðurin, at fuglaveiðan eigur at skrásetast, soleiðis, at betri kann fylgjast við hvørt hon gongur stovnunum ov nær?
Viðmerkingar
Spurningurin verður settur við støði í áheitan frá Útoyggjafelagnum, um at gera nakað við óskipaðu fuglaveiðuna. Felagið skrivar í novemur í fjør soleiðis í almennari áheitan:
“Í fleiri ár hava útoyggjarnar sjálvbodnar, við samtykt á grannastevnum, fylgt ynskinum frá myndugleikunum um ikki at fleyga lunda, orsaka av at stovnurin er hóttir.
Men samstundis sum tey á útoyggjunum ikki loyva sær at gagnnýta tað fuglatilfeingið, ið búleikast har, fyri at verja fuglastovnin, so fer ein ógvuslig veiða ígongd stutt eftir at bútíðin er liðug. Hetta meta útoyggjafólk ikki gevur nakra meining. At verja fuglin við ikki at fleyga, tá hann verður skotin av øðrum so skjótt hann kemur á sjógv. Stórt tal av bátum, harav fleiri skjóttgangandi, veiða svartfugl í túsunda tali.
Samstundis sum útoyggjafólk ikki kunnu fáa sær til eginnýtslu, ja ikki so frægt sum til eitt kók, so veiða onnur fuglin beint fyri nøsini á teimum í stórum talið – ikki bara til eginnýtslu, men eisini til at selja, eitt nú á facebook, fyri uppí 175,- kr. stykkið.
Vit hava í nógv ár gjørt vart við, hjá avvarðandi myndugleikum, at hetta vendir ikki rætt, og at tað er neyðugt við góðum og greiðum fyriskipanum á hesum økið, so fuglastovnurin verður troyttur burðardygt og útoyggjarnar fáa sín sjálvsagda part.
Tí fara vit at heita á teg, sum hægsta myndugleika á økinum, um at fáa nevndu viðurskifti í rættlag. Kemur hetta ikki upp á pláss, síggja vit ikki aðra gongda leið, enn aftur at loyva at fleyga fugl á útoyggjunum. “
Á Løgtingi 5. februar 2018
Bjørt Samuelsen
tingkvinna


text:
Orð og lag: Páll Oddur Lamain Rubeksen
Eg siti í kjallarinum og havi ikki verið í bað í dagavís.
Sjónvarpið blinkar, og telefonstikkið er tikið úr.
Eg havi Jens Paula Heinesen í skápinum,
og Hermann Jackobsen í plátuspælaranum.
Ein gomul Restorffs fløska vaggar í hjørninum.
Í gjár bankaði uppá. Uttanfyri lá ein drýlur við viðskera omaná.
Halda tey nú, at eg liggi á deyðastrá?
Eg havi ein bleikan kropp, sum einans sær ljós á miðjari nátt.
Peran í loftinum er sólin í mínum lívi.
Eg ynski mær eina konu, eg ynski mær eina mammu.
Eina, sum er góð við meg, og sum kann taka sær av mær.
Eitt breyð í vindeygakarminum og ein sigarett á teppinum
Holið í hosunum gerst størri um dagarnar.


text:
Søgur úr Port Janua
Stuttsøgusavn fyri vaksin
Hetta var mín fyrsta bók, men hon kom út sum mín onnur, tí tíðirnar vóru so ringar í Føroyum um hetta mundi, at forløg næstan ikki góvu bøkur út. Hon kom í 1996 á Bókadeildini, hóast tey sjáldan góvu bøkur til vaksin út.
Í hesi bókini ferðast vit fyri fyrstu ferð til býin Port Janua, har so nógvar aðrar av mínum bókum og søgum ganga fyri seg.
Í bókini eru 14 stuttsøgur og ein sjónleikur: Kvarnaeyga purpurreyða
Les meira um Søgur úr Port Janua HER
Drekar og annað valafólk
Ævintýr
Hetta er ævintýrbókin hjá Elanor um Elanor.
Elanor er ein smágenta úr Port Janua, sum upplivir nógv og sum sær verðina úr einum ævintýrligum sjónarhornið. Permumyndina og tær vøkru myndirnar inni í bókini gjørdi Edward Fuglø. Bókadeild Føroya Lærarafelag gav út í 1998.
Les meira um Drekarnar og valafólkini HER


text:
Myndir: Jógvan Pauli Haraldsen og Irish News
Fyrrverandi Atlantsfarið sokkið við kai.
Atlantsfarið
úr Miðvági, sum í dag eitur Regina Caelis liggur sokkin við kai í Portaferry í Norður-Írlandi.
Tað var tann 27.
januar 2017 at Regina Caelis sakk í Portaferry, í deilstatinum County Down, sum liggur í landsynningspartinum av Norður-Írlandi.
Regina
Caelis fyrrverandi Atlantsfarið úr Føroyum, hevur ligið svínabundið við kai í Portaferry seinasta hálvt annað árið, heilt fram til skonnartin sakk niður við kaiini. Mynduleikarnir á
staðnum leggja nú ætlanir um, hvussu skonnartin skal fáast á flot aftur og flytast burtur. Tað vóru 1000 litrar av gassolju í skipinum, sum høvdu dálking við sær í náttúruvakra
økinum Strangford Lough sum er náttúruverndarøkið við altjóða viðurkenning.
Tað seinasta úr
Norður-Írlandi er, at núverandi eigarin William Mulhall hevur sent donsku drotningini ein teldupost og biði um hjálp, sum ein roynd at bjargað skonnartini. (tí skipið er bygt í Danmark?). Annars hevur eigarin
verið í samband við fleiri seglskip-áhugaðar um peningaliga stuðul, men enn uttan úrslit.


text:
Líknandi greinar
Ægir í gongd aftur í kvøld kl. 18.00
Tilmelding er í kvøld tann 29. august kl 18 í svimjuhøllini So fer svimjingin hjá Ægir í gongd aftur 🙂 Limagjald á 600,00kr (fyri alt svimjuárið) Fra Septembur til apríl/ Mai Hesi lið venja 1 ferð um vikuna . skal gjaldast við tilmeldingini Hini liðini: Elite. 1500,00kr ( 2 ferðir um árið ) Tecnical. 1000,00kr Les meira…
Føroyingar við til norðurlendska skjótikapping í Noregi
Komandi vikuskifti er norðurlendsk meistara kapping í ítróttar skjóting í Oslo í Noregi. Skjótisamband Føroya hevur úttikið 6 skjúttar at umboða Føroyar í kappingini. Teir eru Finn Ludvig, Esmar Joensen og Jón Jacobsen í trap, og Jóannis Joensen, Tórur Fløtt og Jóhann Fløtt í skeet. Hesirskulu kappast í leirdúgvuskjóting, við aðrar skjúttar úr Danmark, Finnlandi, Les meira…
Myndir móttøka Krúnprinsafamiljan á Kajuni
Nógv fólk vóru møtt upp til at taka ímóti Krúnprinsafamiljuni á vestari bryggju í Klaksvík. Løgmaður og Jógvan Skorðheim tóku ímóti og fekk Mary eitt blómutyssu frá dóttrini hjá borgmeistarnum. Tey kongaligu heilsaðu uppá allar Býráðslimirnar og leiðsluna í Klaksvíkar Kommunu. Tey heilsaðu eisini uppá tey mongu sum vóru møtt upp og síðani gekk leiðin Les meira…


text:
( Hetta varð skrivað í 2008/9 )
Um tær báðar núverandi Føroysku bíbliutýðingarnar verða vit noydd at siga, at Jákup Dahl dugdi Føroyskt, Victor Danielsen var ein eldsál, men hvørgin týddi Guðs orð; hetta av teirri einføldu grund, at hvørgin týddi rætta handritið. Teir breggja sær av, at Dahl týddi úr “grundtekstunum”, men hvørjum grundtekstum? Jú, tí snildisliga korrupteraða grikska tekstinum hjá gudloysingunum Westcott & Hort, tíverri; og má tað sigast vera ófatiliga harmiligt, tí at væl er hon skrivað, tað má sigast.
Victor styðjaði seg til umleið fimm ymsar týðingar, sum allar uttan ein (KJV) vóru týddar eftir tekstinum hjá Westcott & Hort. Har sum Victor rakar rætt í kritiskum versum (í mun til KJV), hendir hetta mestsum av óvart. At hann rakar rætt, eri eg bert vorðin varur í fáum førum, eitt nú í 1. Mós. 2, 7, har hann sigur, at “menniskjað varð livandi sál”, (ikki vera), og í Jóh. 9, 35, har Jesus spyr tann áður blinda mannin: “trýrt tú á Son Guds” (ikki menniskjusonin).
Guðs reina yvirleveraða orð, Textus Receptus, er snøgt sagt ikki komið út á føroyskum enn, og tað er bæði skammiligt og sera harmiligt. Men mong bíbliuorð eru týdd, og eru útmerkað, og kunnu brúkast, t.d. glatan, endurloysing, endurføðing, sáttargerð, millumgongumaður o.s.fr., og hesi eiga sjálvandi at verða brúkt, í tann mun tey dekka tey djúpu og beinraknu orðini í KJV.
Ein bíblia sum er so nøkurlunda næstan í lagi, ella har á leið, er ikki ein bíblia. Er hon ikki perfekt, so halda vit okkum til hana sum er: KJV. Bara KJV hevur staðið tíðarinnar tonn sum fullkomiliga ófeilbarlig; og eingin hevur nakrantíð prógvað ein einasta feil í henni. Hon er Guðs varðveidda orð, eins og hann lovaði at gera í Psálma 12, 6—7: “Orðini hjá Harranum eru rein orð: sum silvur roynd í einum moldovni, reinsað sjey ferðir. Tú skalt varða tey, O HARRI, tú skalt varðveita tey frá hesi ætt um ævir.” Harrin hevur lovað at varðveita orð síni frá eini óndari, spiltari ætt um ævir, og hetta lyftið er bert uppfylt í KJV.
Sostatt er týðingin hjá Victor eitt vet rættari enn tann hjá Dahl, men tað lítla vetið røkkur tíverri onga leið í mun til KJV.
Tað hava funnist reinar Bíbliur í Føroyum, men tær vóru á donskum, og tað áðrenn 1904. Kanska onkrar finnast uppi á onkrum ovastaloftum runt um í Føroyum, men tað er ikki nóg gott. Guðs orð má fáast út á føroyskum!!
Síðan eyguni á mær vórðu upplatin fyri umleið tveimum árum síðani havi eg bert lisið í King James A.V. 1611. Kálvaskins NASB “Luxury Version” fyri 999 kr. datt tríggjar hæddir niður av kamarsaltanini klams niður á betongtúnið og síðan í skrellispannina, so skjótt eg var liðugur við kapitulin hjá Gail Riplinger í bókini New Age Bible Versions sum avdúkaði allar Satans følsku bíbliur. Allar hinar korruptu bíbliurnar eru síðan eisini endaðar í bálinum og eg keypi ALDRI eina korrupta bíbliu aftur! Ikki heldur hana hjá bispi sum hann arbeiðir við, ikki uttan hann hevur týtt Byzantiska tekstin trúliga til føroyskt, og tað loyvi eg mær at ivast í at hann ger. So skjótt føroyska King James kemur út, fara allar tær føroysku eisini á køstin, tí eg lesi ikki korruptar bíbliur. Ferdugt.
Tú heldur kanska, at eg eri ræðuliga ógvusligur, men tað eri eg tí hetta er ikki av lítlum týdningi. Eg eri fullkomiliga sannførdur um, at Textus Receptus nýggja testamentið hjá Erasmusi er Guðs fullkomna og varðveidda orð, sum hann hevur lovað at varðveita um ævir frá hesi ætt (Sálm 12,7 (KJV)), og at jødarnir hava varðveitt gamla testamentið reint. King James bíbliutýðararnir fóru til rabbinararnar eftir gamla testaments tekstinum, og týddu eftir Ben Chayyim tekstinum, og sama gjørdu Luther og gomlu donsku týðararnir og hinir týðararnir av reformatiónsbíblium. Í dag verður alt týtt eftir tí forfalskaða Ben Asher G.T. tekstinum, sum týskir rationalistar korrupteraðu enn meira undir Hitler-stýrinum, meðan Jødarnir vórðu massakeraðir. Opinbart lítir Guðs fólk ikki á at Guð hevur varðveitt sítt orð, nei, tey lata tað fara ígjøgnum onkur klók “rationell” høvd fyrst, tí egentliga trúgva tey ikki Guði, men vitinskapinum falsliga sokallaðum.
Tað sum hevur gingið fyri seg síðan 1881 tá teksturin hjá Westcott & Hort varð kastaður har frá sum drekin býr onkustaðni uppi í himmalrúmdini oman á jørðina er einki minni enn eitt miðvíst plott úr helviti at korruptera Guðs orð og stjala tað frá Guðs fólki. Reformatiónsbíbliurnar høvdu ALLAR tað til felags, at tær vórðu týddar eftir somu grundtekstum sum King James, og tað fingu Westcott & Hort vent øllum heiminum burtur frá, og teir VÓRU IKKI EINGANG FRELSTIR! COME ON, okkurt má siga pling og varskó!!
So eg arbeiði víðari …


text:
Eyðun Klakstein 13.06.2018 (10:41)
Niels Uni: Eg tími ikki meir
Í morgin fer Niels Uni Dam at hava sítt seinasta ummæli í útvarpssendingini Kvørvini, har hann hevur verið ummælari seinastu 11 árini. Eftir sendingina í morgin gevst hann at ummæla fyribils.
– Tað eru fleiri orsøkir til, at eg gevist at ummæla. Eg havi nógv at gera í mínum egna virki, og eg tími ikki so væl at ummæla longur. Fólk eru eisini við at troyttast av mær sum ummælara, tað er meira grenj at hoyra í krókunum frá fólki, sum eg havi virðing fyri, og so er best at finna hurðina sjálvur, segði Niels Uni Dam í Góðan Morgun Føroyar.
Niels Uni Dam hevur ummælt føroyskan tónleik í næstan 28 ár fyri ymiskar miðlar. Seinastu 11 árini hevur hann serliga verið ummælari í Kvørnini hjá Útvarpinum.
Hann sigur tó, at talan verður tó neyvan um endaligt farvæl til tónleikaummælini.
– Eg havi ongar illusiónir um, at hetta verður mítt síðsta ummæli. Eg fari uttan iva at sakna tað skjótt, og møguliga eri eg skjótur aftur, sigur Niels Uni Dam.
Niels Uni Dam hevur bloggað um sítt val at gevast sum ummælari. Bloggurin kann lesast her.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Reinari festivalar við nýggjari pantskipan
Royndir vísa, at tað verða nýtt á leið 3 einnýtisgløs pr. litur av øli/cider ella sodavatni. Til størri tiltøk kann hetta skjótt hópa seg upp einnýtisgløs í túsundatali. Tí er farið undir eina tilgongd, har málið er at tálma nýtsluna av einnýtisgløsum á tiltøkum, har ið Gist & Vist luttekur.
Hetta er ein skipan, sum áður er roynd á útlendskum festivalum, eitt nú Copenhell, sum júst hevur verið. Endamálið við nýggju pantskipanini er, at halda festivaløkið reint, minka um plastdálking og geva gestunum eina góða festivaluppliving.
Gist & Vist hevur sett sær sum mál, í seinasta lagi í 2020, bert at nýta niðurbrótilig ella umhvørvisvinarlig íløt, servisu og pakning, umframt altíð at hava endurnýtslu við pantskipan, um plast verður brúkt.
Onnur stig eru longu tikin til at røkka hesum máli. Eitt nú verða niðurbrótiligir pappknívar, -gaflar og -bakkar brúktir í Fish & Chips bilinum og nú verður so pantskipanin á G! roynd fyrstu ferð.
Pantskipanin virkar á tann hátt, at 10 kr. verða goldnar í pant fyri fyrsta glasið. Næstu ferð, farið verður í barrina kunnu tómu plastgløsini latast inn og tú sparir pantið. Ynskir tú at fáa pantið útgoldið, kunnu gløsini latast inn í serliga pant-tjaldinum, har peningurin verður útgoldin ella settur inn á Meira av tí góða-gávukortið.


text:
Bønarløta og bíbliutími vera í annaðkvøld. Bønarløtan byrjar kl. 19.30 og bíbliutímin kl. 20.00. Í annaðkvøld verður tað Hilmar Højgaard sum kemur at hava bíbliutíman. Øll eru hjartaliga vælkomin
Sunnudagsskúli og møti í morgin
Sunnudagsskúli og møti verða í morgin. Sunnudagsskúlin byrja kl. 14.00. Í morgin fara vit at hoyra um brúdleypið í Kána, sum var tað fyrsta undiri sum Jesus gjørdi. Møti byrjarLes meira
Bønarløta og bíbliutími í annaðkvøld
Bønarløtan byrjar kl. 19.30 og bíbliutímin kl. 20.00. Í annaðkvøld verður tað Ingrid Hansen sum hevur bíbliutíman. Øll eru hjartaliga vælkomin.
Sunnudagsskúli og møti
Sunnudagsskúli og møti verður í morgin. Sunnudagsskúlin byrjar kl. 14.00. Møti byrjar kl. 18.00. Í annaðkvøld fáa vit vitnisburð frá Regin Jacobsen og Høgna Hansen. Øll eru hjartaliga vælkomin.
Bíbliutími í annaðkvøld
Bønarløta og bíbliutími verða í annaðkvøld. Bønarløtan byrjar kl. 19.30 og bíbliutímin kl. 20.00. Í annaðkvøld verður tað Randi Joensen sum hevur bíbliutíman. Øll eru hjartaliga vælkomin.
Sunnudagsskúli og møti í morgin
Sunnudagsskúlin byrjar kl. 14.00. Møti byrjar kl. 18.00. Til møti í annaðkvøld fáa vit vitjan. Tað er Jákup Petersen, sum er klaksvíksingur, og sum eitt tíðarskeið hevur virka sum prestur,Les meira
Bíbliutími í annaðkvøld
Bønarløta og bíbliutími verða í annaðkvøld. Bønarløtan byrjar kl. 19.30 og bíbliutímin kl. 20.00. Í annaðkvøld verður tað Kaj Eli Hansen sum kemur at hava bíbliutíman. Øll eru hjartaliga vælkomin.
Sunnudagsskúli og møti í morgin
Sunnudagsskúlin byrjar kl. 14.00. Á møtinum í annaðkvøld, sum byrjar kl. 18.00 kemur okkara prestur Ovi Brim at tala. Somuleidis fáa vit sang frá Halgerð Brim. Tað er fyrsti sunnudagurLes meira
Bíbliutími í annaðkvøld.
Bønarløta og bíbliutími verða í annaðkvøld. Bønarløtan byrjar kl. 19.30 og bíbliutímin kl. 20.00. Í annaðkvøld verður tað Dakko Petersen sum hevur bíbliutíman. Øll eru hjartaliga vælkomin.
Sunnudagsskúli og møti í morgin.
Sunnudagsskúlin byrjar kl. 14.00. Møti byrjar kl. 18.00. Í annaðkvøld verður tað Leila Højgaard sum hevur møti. Øll eru hjartaliga vælkomin, bæði á sunnudagsskúla og møti.
Bíbliutími í kvøld
Bønarløta og bíbilutími verða í kvøld. Bønarløtan byrjar kl. 19.30 og bíbliutímin kl. 20.00. Í kvøld verður tað Olaf Magnussen sum hevur bíblutíman. Øll eru hjartaliga vælkomin.
Sunnudagsskúli og møti í morgin
Sunnudagsskúlin byrjar kl. 14.00. Møti byrjar kl. 18.00. Í annaðkvøld verður tað Krista Magnussen sum hevur møti. Øll eru hjartaliga vælkomin.


text:
Heri Simonsen 12.08.2018 (18:50)
Sigursmálið og sigursmálskjúttin hjá NSÍ (FM1)
TRÝST á PÍLIN undir MYNDINI, og hoyr frá FM1:
1) Hoyr hvussu tað ljóðaði á FM1, tá frásøgumaðurin, Hilmar Jan Hansen segði frá sigursmálinum NSÍ fekk ímóti Suðringum, tá Klæmint A. Olsen í 82. minutti tryggjaði NSÍ sigurin ímóti Suðringum við Løkin í Runavík í dag. Trygve Mortensen var viðmerkjari.
2) Hoyr samrøðuna Hilmar Jan Hansen gjørdi við sigursmálskjúttan, Klæmint A. Olsen.
Klæmint A. Olsen viðgongur, at tað var ein strævin dystur at koma ígjøgnum hjá Suðringum, har mótstøðuliðið stríddist manniliga, og gjørdi tað sera torført hjá NSÍ.
Tí var tað ein stórur lætti hjá heimaliðnum at fáa hol á í 82. minutti. Men seinastu løtuna stóð á gomlum nøglum í verjuni hjá NSÍ.
Klæmint A. Olsen hevur nú skotið 156 mál í bestu føroysku fótbóltsdeildini, og tað er nýtt met hvørja ferð hann fær eitt mál.
Samrøðan Hilmar Jan Hansen hevði við høvuðsvenjaran hjá Suðringum, Glenn Ståhl hoyrist HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Lundar
Lundar (frøðiheiti: Fratercula) eru ein sjófuglaætt ið telur trý sløg, eitt í Atlantshavi: vanligur lundi (Fratercula arctica), og tvey í Kyrrahavi: hornalundi (Fratercula corniculata) og topplundi (Fratercula cirrhata).
Lundar eru umleið 35-40 cm til hæddar, við breiðum nevi, ið gerst sera litríkt í paringstíðini. Føðin er æti, sum lundin kavar eftir. Lundi verpur eittans eggið í lundaholuni, sum hann grevur út í svørðinum, nær við havið. Fjaðurhamurin er svartur, gráur ella hvítur, stundum við gulum fjaðrum í.


text:
Signhild Joensen umboðar saman við Alva Hjelm Føroyar til EM í svimjing í Glasgow hesar dagarnar. Signhild svam leygardagin 50 metrar ryggsvimjing, har hon bæði setti persónligt og føroyskt met.
Í morgun var 100 metrar rygg á skránni, men hesaferð gekk ikki eins væl og leygardagin. Signhild svam teinin við tíðini 1:03.30. Hetta er eitt sindur frá hennara bestu tíð, sum er 1:03.01. Langt frá var tað tó ikki, tí at hetta er hennara triðja besta tíð á teininum, skrivar svimjing.com á Facebook.
Nú eru bert tvær kappingar eftir hjá føroysku svimjarunum. Mikudagin svimur Signhild 200 metrar rygg, meðan Alvi Hjelm skal svimja 400 metrar blandað hósdagin.


text:
Vit vilja, at Frítíðarskúlin á Argjahamri er víðskygdur, fevnandi og á ferð móti nýggjum málum. Rúm skal vera fyri ymiskum áskoðanum, hugskotum og mentanum, og ymiskleikin verða virdur, tí soleiðis verður gott hjá øllum at vera í Frítíðarskúlanum á Argjahamri.
Vit vilja, at Frítíðarskúlin á Argjahamri er livandi við fjøltáttaðum upplivingum og avbjóðingum í tryggum og góðum umhvørvi.
Vit vilja, at Frítíðarskúlin á Argjahamri er virkin við mennandi, kveikjandi og spennandi avbjóðandi tilboðum.
Frítíðarskúlin á Argjahamri
Glyvursvegur 44
160 Argir
Um barn ikki kemur í frítíðarskúla ella átrokandi boð eru til starvsfólk:
Send sms boð ella t-post til:
Frítíðarskúlan: 260802
Klubb tilboð: 260803
Stovns telefon: 302516
Teldupostur starvsfólk: argjahamri@gmail.com
Leiðari: Ann Hansen
Telefon: 282850
Teldupostur: annhan@torshavn.fo
Upplatingartíðir:
mánadag – fríggjadag kl. 11 – 17
Facebook síðan hjá okkum: web.facebook.com/argjahamri/


text:
Langfjaðraði tunfiskur (makrelættin)
Thunnus alalunga (Bonnaterre, 1788)
Stødd: Langfjaðraði tunfiskur verður upp í 127 cm, møguliga 140 cm langur, men er sjáldan longri enn 100 cm.
Dýpi: Hann er vanliga ovarlaga í sjónum, men hann er eisini fingin niðri á 600 metra dýpi.
Litur: Bronsubrúnur um bakið við bláligum farra um síðurnar. Undir búkinum er hann nakað stríputur, blankur-gulbrúnligur. Gotfjøður og aftara ryggfjøður eru nakað gulligar, smáfjaðrarnar eru dimmar.
Teinar: R1 XI-XVI; R2 12-16; G 11-16; Smáfj. R 7-10; Smáfj. G 7-10.
Lýsing: Langfjaðraði tunfiskur er spískur í báðum endum, tjúkkur um miðjuna. Tvørskurðurin er næstan rundur. Frá stertinum og fram móti ávikavist aftaru ryggfjøður og gotfjøðurini eru einar 7-8 smáfjaðrar. Hann hevur tvær ryggfjaðrar og eina gotfjøður, allar eru tær høgar og spískar. Fremra ryggfjøður hevur harðar teinar og gongur niður í einki beint framman fyri ta aftaru. Aftara hevur høgar teinar. Búkfjaðrarnar eru umleið eins langar sum gotfjøðurin. Uggafjaðrarnar eru serliga langar og smalar, og ein foyra er á síðunum á fiskinum, har fjøðurin kann leggjast inní. Uggafjaðrarnar røkka eitt sindur ójavnt frá einum fiski til annan, aftur til gotfjøðurina, ella longri aftur. Hann hevur smidligan stert, innbogin aftan, og sirini (stertafjaðrarnar) eru long og fín. ‘Kjølur’ er hvørjumegin á klingruni.
Eyðkenni: Smáfjaðrarnar á sporlinum. Tær serliga longu uggafjaðrarnar.
Týdningur: Fyri føroyingar hevur hesin fiskur ikki havt vinnuligan týdning, men hann verður nógv veiddur aðrastaðni.
da: Langfinnet tun, en: Longfin tuna, fr: Thon blanc – Germon, ís: Hvíti túnur, no: Albakor, tý: Weisser Thun
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Frítíðarskúla-børn á Tórsvølli, í samband við UEFA Grassrootsweek 2017 - Mynd: Hans Erik Danielsen.
Myndir: Fótbóltur fyri øll 2017
vinna17-10-2017 - 13:53 - Jóanis Nielsen
Aftur í ár varð skipað fyri UEFA Grassroots-week kring alt Europa. Eins og undanfarin ár vóru tað fleiri feløg sum skipaðu fyri ymiskum tiltøkum við heitinum “FÓTBÓLTUR FYRI ØLL”, har fokus fyrst og fremst er á gleðina við hesum fantastiska spæli og at fótbóltur er fyri øll.
Í døgunum 23. til 30. septembar var árliga UEFA Grassroots-week á skránni. Umframt tiltøk sum HB, B36, KÍ, Víkingur og ÍSB skipaðu fyri, skipaði Fótbóltssamband Føroya eisini fyri tveimum tiltøkum, sum vóru á Tórsvølli og á Svangaskarði.
Fyrsta tiltakið var hósdagin 28. september, har tað í samstarvið við ÍSB bleiv skipað fyri kapping á Tórsvølli í “Sameindum fótbólti”. Tað er Páll Mohr Joensen, sum er ein av stigtakarunum til hetta átak, ið verður kalla “sameindur fótbóltur”, har endamálið er at hjálpa børnum, sum hava serligar avbjóðingar og geva teimum møguleikan at spæla fótbólt undir skipaðum umstøðum.
Til sjálvan dagin møttu umleið 35 ágrýtnir fótbóltsspælarar úr øllum landinum, sum stuttleikaðu sær óført. Tiltakið vardi í hálvan annan tíma. Byrja var við felags upphiting, og síðan bleiv deilt í seks lið, so ein kapping kundi verða spæld. Nakrir næmingar úr Eysturskúlanum tóku eisini lut, og harafturat vóru fýra av Føroya bestu dómarum eisini við. Teir stýrdu kappingini væl, og syrgdu fyri, at alt fór rætt fram.
Seinna tiltakið í Grassrootsvikuni var fríggjadagin 29. september, tá Fótbóltssamband Føroya bjóðað frítíðarskúlum runt alt landið til ein fótbóltsdag á Tórsvølli og á Svangaskarði. Á Tórsvølli vóru umleið 120 børn samlaði, og á Svangaskrið vóru umleið 60 børn – á báðum støðum saman við teimum námsfrøðingum og hjálparfólki, ið dagliga taka sær av børnunum í frítíðarskúlunum. Øll hugnaðu sær óført – sum myndirnar eisini vísa.
Myndir (Frítíðarskúlar á Tórsvølli)
Myndir (Frítíðarskúlar á Svangaskarði)
Sum nevnt, so vóru eisini nøkur feløg, ið skipaðu fyri tiltøkum, í samband við Grassrootsvikuna. Niðanfyri er frágreiðing um tey tiltøk, ið vóru, umframt myndir frá degnum.
Frágreiðing frá Víkingi
Týsdagin 6. juni frá klokkan 18 til 21 skipaði Víkingur fyri tveimum tiltøkum, sum vóru á vøllinum í Sarpugerði, og inni í Víkingahúsinum.
Málbólkurin til tiltakið vóru Víkingar og Eysturbúgvar í øllum aldrum, tó var innihaldi hugsa til glað børn. Endamálið var at fáa øll tilvitaðið um margfeldni í Víkingi og harvið tað funksjón, ið felagið hevur í nærumhvørvinum. Umleið 330 børn, ung og vaksin, saman við 30 venjarum/leiðarum, luttóku.
Tiltakið varð skipað á 8 støðum við ymiskum spølum
1. Kapping um at skjóta fyri at raka stongina á málinum.
2. Hoppa lasting og Limbo.
3. “Trillibøru-kapping”.
4. Straffispark við EFFO-leikarum í mál.
5. Ketupikk, har samstarv er avgerðandi fyri úrslitið.
6. Kasta sandposar í spann. Tvey lið við líka nógvum posum, skuldu
vita hvør var fyrst at fáa allar posarnar í spannina.
7. Polo uppá tvey mál.
8. Spældu grís.
Fokus var á at spølini vórðu av slíkum slag, at øll kundu luttaka. Síðani undirhildu Rógvi Dam og Sasho inni í Víkingahúsinum.
Grassrootsdagurin hjá Víkingi endaði við at øll fingu pitsa og kringlu frá Bowling.
Frágreiðing frá HB og B36
Mikudagin 27. september frá 16:30 til 18:00 skipaðu HB og B36 fyri felags Grassroots-tiltaki, undir heitinum “Fótbóltur fyri øll 2017”.
Við at samtvinna Fótbóltur fyri øll tiltøkini hjá feløgunum, var møguleiki hjá børnum í báðum feløgunum at sparka saman. Børnini kunnu tí læra, at hóast tey eru “fíggindar” á vøllinum, so ber væl til at vera vinir.
Tiltakið var ætlað børn í aldrinum 0 til 12 ár, og fyri teirra foreldur, systkin og ommum og abbum, men øll áhugaði vóru sjálvandi vælkomin.
Tólv hjálparfólk, seks frá hvørjum felagi, stóðu fyri fyriskipanini av tiltakinum, sum var í Gundadali. Á vøllinum varð skipað fyri ymiskum fótbólstiltøkum, her undir driblibana, brotssparkskapping, dyst við mega bóltum og so sjálvandi eisini bara vanligum fótbóltsdysti.
Roynt var at blanda aldursbólkur og kyn, og eisini at fáa foreldrini at luttaka. Veðrið var hampuligt í Gundadali hendan dagin, og tí fingu tey umleið 120 vitjandi ein góðan fótbóltsdag.
Meðan børnini hugnaði sær á vøllinum, bjóðaðu feløgini kaffi og kakur til foreldrini.
Frágreiðing frá Klaksvíkar Ítróttarfelag, KÍ
Fríggjadagin 29. september skipaði KÍ fyri sínum árliga Grassroots-tiltaki, “Fótbóltur fyri øll í Djúpumýru”. Endamálið við tiltakinum er at fáa so nógv sum gjørligt at spæla fótbólt.
Tað var bæði vindur og regn tá tiltakið byrjaði, men tó bleiv veðrið betri sum fráleið, og hóast veðrið var heldur illsligt fyrstu løtuna, møttu umleið 120 børn í øllum aldri. Skipað var síðani fyri felags upphiting við Gudmundi á odda, og eftir tað blivu børnini býtt upp í aldursbólkar.
Vøllurin bleiv deildur upp í 12 økir, við ymiskum spølum við bólti og uttan bólt. Tey skiftu økið hvørjar 6 minuttir. Børnini hugnaðu sær óført saman við venjararum, hjálparfólki og foreldrum, Eisini setti vallarspeakarin, Kristian Joensen, sín dám á tiltakið, við sínum eyðkendu rópum og tónleiki.
Tá umleið hálvannar tími var farin, varð bjóða grillaðar pylsur, breyð og saft.
Ein góður dagur, har øll hugnaðu sær, og KÍ vil senda eina hjartams tøkk til øll tey, ið gjørdu tiltakið møguligt.
Myndir frá tiltakinum í Klaksvík kunnu síggjast her:
Fótbóltur fyri øll (1) / www.ki.fo
Fótbóltur fyri øll (2) / www.ki.fo


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
At seta í verk í 2017
02.12.2016
Fíggjarætlanin fyri Vestmanna Kommunu 2017
Vestmanna Bygdarráð samtykti einmælt fíggjarætlanina fyri
2017 á bygdarráðsfundi tann 24. november 2016.
Niðanfyri verður víst á nakað av tí, Vestmanna Kommuna hevur sett sær fyri í 2017:
Barnafamiljur
Vestmanna Kommuna heldur tað verða alneyðugt at fáa okkara ungu familjur at støðast, eisini fíggjarliga. Tískil fer Vestmanna Kommuna frá 1. januar 2017 at lætta um hjá teimum, sum hava fleiri børn á ansingarstovni í Vestmanna. Í dag er ein familja noydd at gjalda fult gjald fyri øll síni børn, men frá 1. januar 2017 skulu hesar familjur einans gjalda fyri eitt barn. Hetta fevnir um vøggustovu, barnagarð, útibarnagarð og frítíðarstovu.
Útstykking á Grótbrúgv
Projekteringin av útstykkingini á Grótbrúgv verður liðug fyrst í 2017, og arbeiðið byrjar væntandi í apríl 2017.
Gjógvaráætlanin
Arbeiðið við Gjógvaráætlanini heldur fram. Laðingin fram við bátahylinum, sum hevur verið ígongd nú í tvey ár, fer at halda áfram saman við restini av Gjógvaráætlanin.
Spælipláss
Soleiðis sum tíðirnar eru, er sera umráðandi við rørslu. Tað hevur alstóran týdning at hava góð spæliøki í bygdini til ymsu aldursbólkarnar.
Vestmanna Kommuna er enn ikki komin á mál við spæliplássum, men kommunan fer í 2017 at halda áfram við at fáa betri spælipláss til okkara børn.
Kantina
Kjallarin undir Heilsumiðstøðini verður innrættaður við køki til tess, at hølið kann nýtast sum kantina hjá skúlanæmingunum. Tað er ikki nøktandi, at næmingar sita inni í flokshølunum og eta. Tað hevði verið meir tíðarhóskandi at fingið eina kantinu, har næmingarnir kunnu sita og eta.
Hølini kunnu eisini verða tøk til onnur endamál.
Skapandi verkstaður
Vestmanna Kommuna hevur alskyns tilboð til fólk í øllum aldri, men vit eru ikki komin á mál enn. Vestmanna Kommuna hevur funnið hølir til skapandi verkstaðir so sum málninga- og teknilist, seyming, lutir úr hornum, filmslist, glaslist, prent og mangt annað. Vestmanna Kommuna ætlar at seta hesa verkætlan í gongd á sumri 2017.
Ørðvísi bústaðarmøguleikar
Ein ætlan fyri, hvussu Vestmanna skal fara undir íbúðarbygging, verður skotin í gongd í 2017. Vestmanna kommuna hevur økir til hetta, eitt nú økið, har turkihúsið hjá D.P. Olsen stendur. Kommunan kemur at bjóða út økir, har veitarar kunnu koma við uppskotum um íbúðarætlanir.
Skal kommunan vaksa, er alneyðugt, at íbúðarbygging kemur í lag so skjótt sum tilber.
Gøtur, fríðkan og laðing
Nú vetrarfriðingin er sett í verk, er ein avbjóðing hjá kommununi at fáa skipað fríðkanina av bygdini.
Ymsastaðni í bygdini eru ávís øki, har laðað hevur verið. Hendan háttin skulu við halda fast við; ikki bara tí at hetta er vakurt, men hetta er eisini viðlíkahaldsfrítt og tí minni kostnaðarmikið í longdini. Samstundis er umráðandi, at gøtur, nýggjar sum gamlar, verða gjørdar í stand, so at tær eru góðar at ganga á.
Ovara brúgv um Fossá
Vestmanna Kommuna raðfestir endurgerð av Niðara Vegi ovarlaga. Fyri eisini at tryggja tungu ferðsluni eina farleið, áðrenn drúgva vegagerðin byrjar av álvara, verður nýggj brúgv projekterað, har Ovari Vegur fer um Fossá, og arbeiðið byrjar væntandi í 2017. Harafturat verður verandi brúgv, sum nú hevur fingið onkran frammaná, umvæld til bleyta ferðslu.
Liðugtgerð av Toftavegi og Ovara Vegi
Arbeiðið at gera hesar vegateinar av nýggjum frá grundini er byrjað og verður væntandi liðugt í fyrru helvt av 2017.
Bátabrúgvar verða skiftar út
Bátabrúgvarnar verða endurnýggjaðar, og teir fyrstu 60 metrarnir verða skiftir út innan mai mánaða 2017.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
5. september 2018 vóru fylgisveinasendarar festir á fýri hvalir í eini lítlari grind á 15 hval, ið var funnin norður úr Vágoynni og rikin inn á sandin í BøRead More
Fornminnini í Kirkjubø eru tey einastu í Føroyum, sum eru stórfingin í útsjónd. Tey umboða ikki siðbundnan føroyskan byggisið, men eru merkt av sambandi teirra við norðurlendsku og alheims kirkjuna í miðøldRead More
Hvalastøðin við Áir er tann einasta eftir av teimum tilsamans 7 føroysku hvalastøðum, sum vórðu settar á stovn báðumegin 1900. Hvalastøðin við Áir varð sett á stovn í 1905, og er tann einasta av norskum uppruna, sum enn stendur uppi á norðara hálvu.Read More


text:
- Tíðindi, mentan og ítróttur
Macron eldhugaða røðu um fólkaræði
- Eg vil ikki vera partur av einum ættarliði av svøvngangarum.
M.a. hetta segði franski forsetin, Emmanuel Macron í eldhugaðari røðu í Evropaparlamentinum í dag, har hann eggjaði parlamentslimunum til at endurnýggja lyftið um at stríðast fyri og verja europeiskt fólkaræði, sum franski forsetin heldur er undir trýsti av autoriterum ráki.
Hann minti tinglimirnar á, at hugsjónin um europeiska samstarvið vaks burtur úr øðrum heimskríggi
- So valið er einfalt. Eg vil ikki vera partur av einum ættarliði av svøvngangarum, sum hevur gloymt sína fortíð. Eg vil ikki vera partur av einum ættarliði, sum noktar at viðurkenna plágurnar í egnari samtíð. Hvør einstakur fer at taka ábyrgd. Eg vil vera partur av einum ættarliði, sum hevur valt at verja sítt fólkaræði, segði Emmanuel Macron við evropeisku tinglimirnar.
Vil hava veljaran at taka ES í álvara
Franski forsetin hevur sett sær fyri at fáa veljararnar at taka ES í álvara aftur. Í røðu síni fordømdi hann, at fólk í Evropa verða bergtikin av tí illiberala, sum hann kallaði tað.
- Fólkaræði er eitt orð, sum hevur meining, og sum er sprottið úr fortíðarinnar stríði, segði hann.
Í fjør vann Emmanuel Macron franska forsetavalið við nýggja liberala flokki sínum La République en Marche, sum hevur ein sterkan ES-vinarligan profil. Mótstøðukvinnan undir seinna umfarinum av valinum var Marine Le Pen, forkvinna í Front National, sum er nationalistiskur flokkur og sera atfinningarsamur móti ES.
Røðan hjá Macron í Strasbourg í dag snúði seg um hansara visjón um fólkaræðiliga endurnýggjan av ES, nú nationalisma er vaksandi í ES-londunum.
Ein stór avbjóðing fyri Emmanuel Macron er, at hansara flokkur ikki hoyrir til nakran av høvuðsbólkunum í ES-parlamentinum, sum skal veljast av nýggjum næsta ár.
Sí eisini


text:
Trygvi Hansen til Mjølnir
Høgi miðjuleikarin av Toftum fer aftur í Mjølnir blusuna komandi kappingarár.
Trygvi Hansen er 24 ár og slektaður av Toftum. Hann hevur leikt fyri Ternuna, Mjølnir og ÍF. Trygvi spælir á landsliðnum og hann er spentur til kappingarárið, sum byrjar seinast í hesum mánaðinum.
- Tað sær spennandi út í Mjølnir og tí vildi eg gerast partur av flogbóltinum her norðuri. Eg havi fyrr leikt í Mjølnir, so eg kenni felagið og eg kenni meg væl her. Til dagligt arbeiði eg eisini í Klaksvík, so hetta er ein góð loysn fyri meg. Samanhaldið er sera gott og venjarin koyrir á okkum, so her er gott at verða, sigur Trygvi
Herfyri boðaði Mjølnir frá, at Philip Freere er settur sum leikandi venjari í felagnum .
Landskappingin í Flogbólti byrjar 29. september


text:
Torbjørn Jacobsen, borgarstjóri í Rúnavíkar kommunu, skrivaði undir avtalu við rættindafelagsskapin Fjølrit tann 29. juni 2018. Rúnavíkar kommuna er sostatt fyrsta kommuna, ið skrivar undir, og við hesum er nú tryggjað, at skúlar og stovnar í Rúnavíkar kommunu lógliga kunnu avrita og talgilt býta út tilfar, sum tey nýta í undirvísing ella til innanhýsis nýtslu uttan at skula biðja hvønn einstakan høvund, tónaskald ella myndlistafólk um loyvi frammanundan. Samstundis er avtalað, at kommunan fer at rinda listafólkunum fyri nýtsluna av teirra verkum eins og hevði talan verið um at keypa frálærubøkur.
Ólógligt at taka avrit og framleiða eyka eintøk
Sambært galdandi lóg um upphavsrætt er ikki loyvt at avrita ella á annan hátt framleiða fleiri eintøk av einum verki til annað enn egið brúk. Er avtala um nýtslu gjørd við Fjølrit, fæst loyvi at framleiða fleiri eintøk og nýta verk til undirvísing, skeiðvirksemi og líknandi.
4. august 2017 gjørdi Mentamálaráðið avtalu við Fjølrit um nýtslu av vardum verkum á miðnámi, hægri útbúgvingum og próvstovuni. Tey hava sostatt loyvi at taka avrit av einari stuttsøgu, mynd ella kanska einum nótaverki og býta út til næmingarnar, tá ið tørvur er á at nýta tilfar út yvir vanligu frálærubøkurnar.
Skúlar og stovnar í Rúnavíkar kommunu kunnu nú eisini á lógligan hátt framleiða eintøk av einum verki til innanhýsis nýtslu ella sum undirvísingartilfar, og er kommunan við hesum við til at gera atgongdina til undirvísingartilfar betri og samstundis bøta um arbeiðskorini hjá listafólkunum.
Rættvíst nýtslugjald
Upphavsrættarlógin ásetir, at tann, ið hevur framleitt verkið, hevur rætt til viðurlag. Hugburðurin eigur at vera: Eingin nýtsla við ongum viðurlagi! Ein og hvør vøra kostar at framleiða og onkur má gjalda, skal framleiðslan halda fram.
Summi bera fram, at hesin hugburður gongur ímóti tí, sum ES arbeiðir fyri: Fríari atgongd til vitan og mentan. (Digital Single Market / DSM). Tað er tó tvørturímóti. Júst tað, at goldið verður viðurlag fyri nýtslu er neyðuga grundarlagið fyri, at nýggj verk kunnu verða framleidd. Valla hevði nakar biðið ein lærara, húsasmið ella politikkara arbeitt ókeypis.
Sambært avtalunum, sum Fjølrit hevur gjørt, rinda skúlar og stovnar tó ikki eina ávísan upphædd fyri hvørt eintak, teir framleiða, men eina upphædd per næming/starvsfólk. Nøgdin av avritum er sostatt ikki avgerandi fyri, hvussu nógv skúlar og stovnir skulu rinda eftir hesum frymli. Avgerandi er tó, at Fjølrit fær at vita, júst hvat og hvussu nógv skúlar og stovnir hava framleitt, so at viðurløgini verða býtt rættvíst út til einstøku listafólkini.
Við einari avtalu við Fjølrit fæst rættur at nýta upphavsrættarvart tilfar og við at rinda fyri nýtsluna er avtalupartnarin við til at løna føroyskum listafólkum og á tann hátt styrkja føroyska list og mentan.
Gongdin
Upprunan til Fjølrit er Ljósritagrunnurin, ið varð settur á stovn í 1986. Tøkniliga menningin hevði við sær, at nærum ein og hvør skjótt og lætt kundi taka avrit av einum teksti ella eini mynd. Tað var hent og spardi bæði skúlar og næmingar fyri útreiðslur til undirvísingartilfar. Men tað hevði eisini við sær, at rithøvundarnar seldu færri bøkur – teirra inntøkugrundarlag minkaði.
Ljósritagrunnurin varð tískil settur á stovn fyri at tryggja, at skúlarnir rindaðu eina upphædd fyri hvørt avrit, ið varð tikið, og at peningin kundi koma listafólkunum til góðar. Í 1992 broytti Ljósritagrunnurin navn til Fjølrit. Tøkniliga menningin hevði nú við sær, at nú varð alt hugsandi avritað heldur enn at keypa verk. Framleiðslan varð alsamt fjølbroyttari, og nú bar til at senda tekst, mynd og annað talgilt.
Lóggávan á upphavsrættarøkinum var gamla danska lógin um upphavsrætt frá 1961. Í mars 2001 legði Tórbjørn Jacobsen, sum tá var mentamálaráðharri, fram eitt uppskot um at dagføra upphavsrættarøkið. Hetta hevði í fyrsta umfari við sær, at gamla lógin varð skift út við donsku lógini um upphavsrætt frá 1995. Við smávegis broytingum og tillagingum til føroysk viðurskifti varð henda lóg sett í gildi í desember 2001.
Í 2010 varð málsøkið Upphavsrættur so yvirtikið sum føroyskt málsøki og hereftir varð farið undir at smíða føroyska lóg. Tað er við grundarlagi í § 40 stk. 1 í løgtingslógini um upphavsrætt frá 30. apríl 2015, at Fjølrit er góðkent sum felagsskapur at umsita rættindi vegna føroyskar rithøvundar, tónaskøld, fotografar, miðlafólk, myndlistafólk og forløg.
Framtíðarútlitini
Fyrstu skúlarnir hava longu goldið fyri sína nýtslu skúlaárið 2017/2018 og verður nú farið undir at skráseta, júst hvørji verk eru vorðin nýtt, og hvør ið hevur rættindini, áðrenn peningurin kann verða goldin røttu viðkomandi. Væntast kann, at hetta fer at taka drúgva tíð at fáa alt í rættlag, men um eitt til tvey ár, fer alt at rigga eftir føstum mannagongdum.


text:
aktuelt.fo » Innanlands
Fríggjadagur 24. august 2012 - 12:31
Í morgun andaðist Pauli Ellefsen, fyrrverandi løgmaður, 76 ára gamal.
Pauli Ellefsen, ættaður úr Miðvági, var sum ungur fiskimaður, lærdi til fjarritara og sigldi úti, áðrenn hann búsettist í Keypmannahavn. Hann arbeiddi sum grannskoðari hjá revisiónsfelagnum C. Jespersen, meðan hann las HD í grannskoðan á handilsháskúlanum. Í 1969 var hann ríkisgóðkendur grannskoðari. Fyrst í sjeytiárunum flutti hann til Føroya, har hann eitt skifti hevði grannskoðaravirkið Sundstein & Ellefsen saman við Jógvani Sundstein. Teir fóru seinni hvør til sítt. Pauli stóð tá á odda fyri Grannskoðaravirkinum Pauli Ellefsen, KPMG og saman við øðrum SPEKT.
Pauli Ellefsen kom sum eitt skot inn á politiska pallin í 1974. Hann var eyðsýndur í valstríðnum við nógvum stuttum greinum, sum vóru eyðkendar við løttum máli og beinraknum og einføldum boðskapum.
Trygvi Samuelsen, sum var floksformaður, varð ikki valdur í 1974. Pauli Ellefsen var valdur til formann í Sambandsflokkinum stutt eftir valið. Sessin røkti hann til 1990, tá hann ikki stillaði upp aftur.
Sambandsflokkurin var í andstøðu eftir valið í 1974, tá Javnaðarflokkurin, Tjóðveldisflokkurin og Fólkaflokkurin skipaðu samgongu. Hon sat til 1980, tá val varð útskrivað í ótíð. Pauli Ellefsen var eyðsýndur andstøðuleiðari, og Sambandsflokkurin var størstur flokkur við honum sum formanni. Flokkurin fekk 19,1 prosent av atkvøðunum í 1974. Í 1978, tá Pauli Ellefsen var formaður, fekk flokkurin 26,3 prosent av atkvøðunum. 23,9 prosent av atkvøðunum fall Sambandsflokkinum í lut í 1980.
Pauli varð valdur í fólkatingið tann 1. mars 1977. Tvey ár frammanundan hevði Sambandsflokkurin fingið 23,2 prosent av atkvøðunum. Í 1977 var undirtøkan 31,7 prosent. Pauli sat í danska Fólkatinginum í 10 ár, undantikið árini, tá hann var løgmaður.
Tað bleiv hann tann 5. januar 1981, tá Sambandsflokkurin, Fólkaflokkurin og Sjálvstýrisflokkurin fóru í samgongu. Hann sat í løgmansessinum í fýra ár til 10. januar 1985.
Pauli hevði góðan politiskan penn, og hann dugdi væl at røða. Framvegis verður tikið til, tá ið hann í 1. mai dagsrøðu røddi um støddina og býtið av samfelagslagkøkuni.
Í morgun andaðist hann, 76 ára gamal.


text:
Hvørjir eru skurkarnir í málinum um p/f N. Niclasen
Dan Klein --- 27.01.2014 - 11:22
Undir valstríðnum til síðsta løgtingsval kom fram, at valevni hjá sambandsflokkinum, Eivinur jacobsen, ikki hevði uppgivið inntøkur av virðisbrøvum til skattamyndugleikan.
Ikki eitt orð um hetta kom fram í Kringvarpinum.
Hesir upplýsningar eru goymdir í ovastu skuffu í Kringvarpinum, - for tilfældets skyld, tí maðurin er jú potentiellur fíggjarmálaráðharri, - ella sum beiggin Suni gjørdi tað, kemur at sita sum fíggjarnevndarformaður. For tilfældets skyld hevur Kringvarpið, eisini í tollmálinum hjá p/f N. Niclasen, forbrotið seg móti sínum skyldum, við at bøla á málinum hjá Jørgeni Niclasen til teir hildu seg fáa optimalan vinning burturúr.
Ørðindi Kringvarpsins er ikki at beina Føroyar á reiðuliga kós, - og objectið hjá Kringvarpinum er als ikki Jørgen Niclasen.
Objectið hjá Kringvarpinum er Annika Olsen.
Teirra mál er at fáa Fólkaflokkin at tódna, so dyrnar í Tinganesi verða stongdar fyri Anniku Olsen
Hon átti at verið politiskur leiðari í einum samanløgdum fiski og vinnumálaráði, men er nú sum almannamálaráðharri við at koyra tjóveldis og javnaðarsosialistarnar út í eina identitetskreppu.
Tað er í tí ljósinum at sjongurin í Kringvarpinum skal síggjast.
Tollmál í Vági
Komið í tankar um eina samrøðu við Karl Olsen,sála, fyrrverandi avgreiðslumann hjá Skipafelagnum í Vági.
Ein dagin, eftir at hava svølgt ein bita við hús, sær hann, at eitt partí hoyrandi til handilsvirksemi á Gørðum er horvið á goymsluni.
Samanhangurin er skjótt uppkláraður og fer hann beina leið á sýsluskrivstovuna, sum tá var tollstova, at fáa tollstempul á skjølini.
Seinri kemur gjaldstovan suður um fjørð saman við løgreglumanni, men har var alt í lagið. ”Det vidste jeg, at hos Karl Olsen er alle sager i orden,” var ein setningur á avgreiðsluni hjá skipafelagnum í Vági tann dagin.
Hvussu langa tíð aftaná, minnist eg ikki; men ein dagin fær heiðursmaðurin Karl Olsen harraboð frá handilsvirkinum á Gørðum, at frá nú av hava teir avgreiðsluna hjá skipafelagnum.
Beinanvegin sum hetta kom fyri oyrinum á Sakarisi á Skipafelagnum, mannaði hann skip (Rókur?), beina leið á Vág. Fyritøkan á Gørðum fekk at vita, at Karl Olsen er teirra maður í Vági.
Eitt álvarsamt tollmál afturat , segði Karl Olsen mær frá. P/F Suðurfisk við tjóðveldismanninum Ova Mikkelsen,sála, sum stjóra, tók ein truck uttan gjald av tolli.
Tað megu vera nøkur ár aftaná, tekur blaðskriving seg upp um hetta mál. Ove Mikkelsen saksøkir.
P/F Suðurfisk við Ova Mikkelsen tapir sakina um tollmálið. Sperdir í brókum sum javnaðar og tjóðveldismenn nú eru, raka teir fam. Karl Olsen so meint sum møguligt við at stórur partur av lærarum við Vágs skúla niðurleggja arbeiði. Tað hendir einar 14 dagar eftir at truckamálið er tapt.
Familjan Karl Olsen ikki til fals
Fyri nøkrum mánaðum síðan varð Dennis Holm, borgarstjóri í Vági, giftur.
Annika við fam. skuldi suður í brúðleyp, men á miðdegi boðar Ú.F. frá, at Smyril vegna brek ikki siglir.
Snarur í tanka og handling sum pápi hennara er, fekk hann avgreiðslumannin hjá tyrluni í Suðuroy, Dánjal Bjarkhamar, at bíða eftir Anniku í einar fimm minuttir.
Komin suður skuldi hon einki gjalda fyri túrin, tí hetta var ein tænasta fyri hana.
Annika Olsen gav Dánjali Bjarkhamar og tyrluskiparanum greið beskeð, at hon ikki er komin suður sum landsstýrismaður, men hon við familju, 4 í tali, eru komin suður sum privatpersónar. Hon skuldi gjalda fyri seg og síni. Final!!
Hevði Annika ikki reagerað akkurát sum hon gjørdi, so var tað hon sum varð koyrd gjøgnum rununa í Sortudýki og ikki P/F N. Niclasen.
Konspiratiónsteori?
Eg taldi eftir fyri eini tíð síðani, men rætt skal vera rætt sum langabbi Anniku, Óla Smið, segði á sinni.
Í umleið 25 førum eri eg farin eitt sindur við síðuna av eina ferð.
Mín yvirskrivt spyr hvørjir skurkarnir eru. Tað lætið eg róliga upp til lesaran at gera av.
Ólavur Petersen


text:
Jallgrímur Atli Hansen varð føddur 15. august í 1941 og er mest kendur í Føroyum sum politikari og reiðari, men hann arbeiddi í fleiri ár í Danmark, áðrenn hann flutti heim aftur í 1992. Í Danmark arbeiddi hann millum annað í fleiri ár innan shipping-vinnuna. Heimkomin til Føroya gjørdist hann virkin vinnulívsmaður, og serliga er tað sum reiðara á nótaskipinum Jupiter, at føroyingar í dag minnast Atla Hansen.
Hann gjørdist eisini kendur sum politikari, og hann sat á tingi fyri Sambandsflokkin frá 1994 til 1998 sum varamaður fyri Edmund Joensen, sum um tað mundið var løgmaður.


text:
Orð: Petur Jacob Sigvardsen
Lag: Anfinn Øien (Guðs kirkjulið er heimsins)
Viðmerking: Yrktur 27. juni í 2007.
1. Mín sál, Gud, lov og tøkk tær beri
og alt, sum mær í barmi er.
Hálovað, heilagt navn títt veri,
tí miskunn tín av øllum ber!
Hon heldur á alt æviskeið
sum fjallið sterk og svitast ei.
2. Tú misbrot míni fyrigevur,
og sóttir mínar grøðir við,
mítt lív frá grøv tað loyst tú hevur,
í tær eg eigi sálarfrið,
tí miskunn tín hon krýnir meg
við mildleika á trúarveg.
3. Tú vreiði tína ikki goymir,
ei setur at mær hvørja stund,
tú mínar mongu syndir gloymir
og lættir mína møddu lund.
Sum eystrið fjart frá vestri er,
mær firrað er hvør syndagerð.
4. Tí lov og tøkk vit, Gud, tær veita!
sum lívið okkum øllum gav.
Í trúgv vit vilja á teg heita
um stuðul tín sum studnastav
ígjøgnum deyðans dimma dal
og heim í Himmiríkis sal.


text:
Orð: Jóannes Patursson
1. Legg nú niður verðsligt sinni,
búgv nú væl títt hjarta til,
lat ei eiga pláss har inni
tað, sum spilla av sær vil;
rudda út og ger tað bjart,
birt har ljós, sum fyrr var svart,
at so frítt har í kann verða,
so Guðs bílæt tú kanst bera.
2. Lat nú út úr hjarta streyma
alt, hvat Guði toknast ei,
so alt búgvið er at goyma
minning Guðs á tíni leið
gjøgnum hesa føstutíð,
minning um Guðs sonar stríð,
tá hann gav sítt blóð hitt reyða,
toldi krossins harða deyða.
3. Hann, sum hevði alt í ráði,
hann sá væl títt syndagjald;
arvasynd og deyðans váði
átti á tær yvirvald;
eingin kundi bjarga tær,
dømdur hvør ein maður var,
Guð aleina kundi ráða
ríki sítt tær aftur fáa.
4. Tí kom Krist í heimin henda,
teg hann vildi loysa út,
heim til ríki sítt tær venda,
hjálpa tær úr sorg og sút,
miklum ótta, eymd og neyð,
sum tær jarðarlívið beyð,
at tú krúnu kundi bera,
sum tær varðveitt mundi vera.
5. Tøkk, o, Jesus, tú gekst vegin,
deyðans veldi yvirvann,
at tú tola vildi fegin
alt, hvat tungt, ið hugsast kann,
so tú kundi beina mær
pláss í himninum hjá tær,
har sum bjartast ljós man lýsa,
har tær longdist mær at hýsa.
6. Tøkk, o, Harri, himnakongur,
fyri hvat, tú for meg vann,
ikki tarv eg óttast longur,
tú ert deyðans yvirmann;
hjálp mær, Jesus, hjálpi tú,
at mítt levnað verður nú
tær til æru, mær at gagni,
har til veiti tú mær magnið.


text:
Tíðindi
27. juli 2018
Tá ið næmingarnir í 9. flokki skulu velja útbúgving eftir lidnan fólkaskúla, er tað ein stór avgerð, sum er trupul at taka hjá nógvum, eisini teimum, sum at síggja til eru til reiðar at fara undir eina útbúgving. Tað vísir ein nýggj kanning í Danmark.
Tað eru serliga fimm viðurskifti, sum leggja trýst á tey ungu í støðuni, tá ið teir skulu velja: væntanirnar hjá foreldrunum, trýst at fáa góðar karakterir, óttin fyri at velja skeivt, ikki at vita, hvat tú skalt, og sjálv metingin um tú ert til reiðar at fara undir eina útbúgving. Tey ungu vísa á í kanningini, at teimum vantar meiri hjálp at taka endaligu avgerðina.
Her eru fýra góð ráð til tín, sum vegleiðir ella ert lærari hjá næmingi í 9. flokki:
1. Byrja við at fáa greiðu á, hvat tey ungu halda um útbúgvingarvalið, tey hava tikið
Ung hava rættiliga ymiska tilgongd til at velja sær eina útbúgving; fyri summi er avgerðin løtt at taka, men tað fyri onnur liggur eitt stórt trýst á teimum. Gev tær fær um, hvussu tey ungu hava tað við valið, tey hava tikið, og um tað er nakað, sum ger tey ótrygg. Tað ger tað lættari at velja ymiskt virksemi sambært tørvinum, tey hava.
2. Tosa við tey ungu um, hvussu tey meta seg vera til reiðar at fara undir útbúgving
Metingin, sum verður gjørd av teimum ungu, hvørt tey eru til reiðar at fara undir útbúgving ella ikki, hevur ikki bara týdning fyri, hvørjar ítøkiligar útbúgvingarmøguleikar tey ungu hava, men eisini nógv at siga fyri sjálvsmyndina hjá tí unga. Set tíð av til at tosa við tey ungu, sama um tey eru til reiðar at fara undir útbúgving ella ikki, so tey skilja, hvat metingin merkir, og hvat liggur aftan fyri metingina.
Hjá teimum, sum ikki eru til reiðar at fara undir útbúgving, er tað avgerandi, at tey vita greitt og týðiliga, hvat tey skulu arbeiða við, og hvat skúlin kann gera fyri at hjálpa teimum á leið. Ver uppbyggjandi og so greið/ur sum til ber, tá ið tú vegbeinir.
3. Greið teimum ungu frá, hvussu tey kunnu brúka vegleiðingina
Tey ungu eiga at vita, hvørjir tankar liggja aftan fyri ymiskt virksemi, sum hevur við vegleiðing at gera, til dømis brúgvabygging og starvsvenjing. Sum vegleiðari hevur tað týdning, at tú gert tær ómak at greiða teimum ungu frá, hví tey skulu í starvsvenjing ella taka lut í tiltøkum, so sum brúgvabygging, soleiðis at tey skilja, hvat tey eiga at fáa burturúr, og hví tey skulu taka lut.
4. Gev teimum ungu møguleika at brúka hvønn annan
Teimum ungu dámar væl at hava møguleika tosa saman um, hvørjar tankar tey gera sær um síni val. Tað gevur teimum eitt forum, har tey kunnu spegla seg í hvørjum øðrum, og føla, at tey eru ikki tey einastu, sum ivast ella stúra fyri valunum, tey eru í ferð við at gera ella hava gjørt. Gev teimum ungu høvi at tosa saman einsæris og saman í bólki.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Jólatræið í Heiðunum 2016
Háttvirda samkoma!
Tað man lítil ivi vera um, at desember mánaði er hin mest hugnaligi í árinum. Um vit spyrja børnini, er svarið greitt: Desember mánaði ber av øllum.
Hetta er ein hugnalig tíð, tíðin undan jólum, sjálvt um hon setur krøv, bæði tá talan er um tíð og orku. Vit pynta og fyrireika og vónirnar taka til bæði hjá børnum og vaksnum.
Vit eru savnað í Heiðunum, beint undan fyrsta sunnudegi í advent, nú jólatræið er sett upp og verður tendrað. Eg hugsi, at vit skjótt kunnu gerast samd um, at jólatræið er avbera vakurt í ár. Tað er jólatræið, ið hevur sett okkum stevnu. Ongi jól uttan jólatræ. Jól og jólatræ hoyra saman.
Eg minnist týðuliga sum smádrongur, eg vaks upp á bygd, hugnan og gleðina, ið var knýtt at døgunum upp undir jól. Eitt av hámarkunum var, tá jólatræið varð reist mitt í bygdini, heimi á Vaglinum, og varð tendrað. Hetta fer einum ikki úr huga: Tann vakra og friðfulla myndin, ið sýndi seg fyri barnaeyganum, tá ein týðliga um morgunin leit út gjøgnum sprossavindeygað og heim á Vagl; foldin skrýdd í hvítasta lín, og tað lýsandi jólatræið, ið kastaði glæmu sína á reina kavan.
Hesin skikkur at savnast um eitt jólatræ undan jólum hevur eftir øllum at døma uppruna sín í Týsklandi. Haðani er siðurin komin til Danmørk og hini norðanlondini. Til Føroya eru jólatrøini óiva komin við donsku embætisfólkunum.
Meðan fólk flest keypa sær eitt jólatræ og hava tað standandi í stovuni á jólum, var øðrvísi fyrr í tíðini. Tá høvdu tey fægstu jólatræ. Men, tað var ikki óvanligt at fólk gjørdu sær eitt jólatræ. Mentakvinnan, Jóhanna Maria Skylv Hansen úr Nólsoy, sigur einastaðni frá um “Jólatræið í Ternuvík”. Dreingirnir høvdu verið í haganum eftir mosa og lyngi. Beinaræðið til træið stóð á gólvinum í skúlastovuni. Skúlameistarin gekk og skoðaði træið, um tað nú var evnað til, sum tað átti. Har varð vavt og har varð bundið, til ongastaðni sást inn á tann hvíta viðin. Hetta mosajólatræið sá út sum stóð tað og vaks upp úr skúlagólvinum. Kramarhús, kurvar og hjørtur hevði hann latið rosinur og brúnsukur uppí, og træið varð so taglað til við einum og øðrum vøkrum afturat, so tá ljósini vórðu tendrað, glitraði træið frá ovast til niðast. Øll í bygdini, bæði ung og eldri, vóru boðin til jólatræ, og tað varð dansað rundan um mosajólatræið.
Ævintýraskaldið, H.C. Andersen, skrivaði 1845 ævintýrið, ið hann kallaði “Granntræið”. Granntræið stóð vakurt úti í skógini og hevði so nógvan skund við at vaksa, at tað hugsaði ikki um heitu sólina og ta frísku luftina. At vaksa og gerast stórt og gamalt, tað var tað einasta og besta her í verðini. Um jóltíðir vóru ung trø feld, og tey vóru løgd upp í vagnar, og so fóru rossini dragandi við teimum út úr skógini. “Hvar munnu tey fara?” spurdi granntræið. Og “hvat høvdu tey í væntan?” “Gleð teg við mær”, søgdu luftin og sólarljósið. “Gleð teg, at tú stendur frískt og frælst og ungt úti á markini!” Men træið dugdi als ikki at gleða seg. Tað vaks og vaks, bæði summar og vetur stóð tað grønt. Fólk, sum sóu tað, søgdu: “Hatta er eitt deiligt træ”.
Í adventini varð tað fyrst av øllum høgt niður. Tveir tænarar komu í fullum tænarabúna og bóru granntræið inn í ein stóran, prýðiligan sal. Bæði tænarar og døturnar í húsinum gingu og pyntaðu tað. Tað sá stásiligt út. “Á” hugsaði træið, “bara kvøldið var komið! Bara ljósini vóru tendrað. Og hvat man so fara at henda?” Og kvøldið upprann við glitur og gleim, og bæði børn og vaksin dansaðu um tað og tóku tinganest av tí. Træið gleddi seg til komandi dag, og aftur at vera latið í ljós, leikutoy, gull og fruktir.
Um morgunin komu ein húskallur og ein arbeiðskona inn. Tey tóku træið og bóru tað upp á loftið, og har í ein myrkan krók, hvar ongin ljósglæma var at síggja, settu tey tað.
So var tað ein morgun, at fólk komu at rudda uppi á loftinum. Granntræið, ið varð borið út í tún, hugsaði: “Nú fer lívið at byrja av nýggjum”. “Nú skal eg liva”, sang tað og breiddi greinar sínar út. Men gakk, tær vóru allar følnaðar og gular, og tað varð tveitt í ein krók millum notur og annað burturkast. “Liðugt, liðugt!” segði neyðars træið. “Bara eg hevði dugað at glett meg, meðan eg kundi!” Og húskallurin kom og høgdi træið til pinnabrenni.
Hetta er eitt frálíkt ævintýr at lesa fyri børnunum um jólini, og vit hava tað í føroyskari týðing eftir Marius Johannesen. Men, ævintýrið um Granntræið hevur ein serstakan boðskap, ið er ætlaður teimum vaksnu. Ævintýraskaldið, H. C. Andersen, ber okkum tey boð: Virðismet lív títt í dag. Lat vera við at halda, at eydnan bíðar tær í døgunum sum koma. Gleð teg um henda dagin og hesa løtu.
Nú er tað at siga, at jólatræið hevur í sjálvum sær súmbolvirði. Bulurin er lodrættur og ímyndar sambandið millum himin og jørð. Jólaboðskapurin, ið brátt fer at ljóða um allan heim, ber okkum tey boð, at jólanátt gjørdist Gud menniskja í sveininum, føddur og reivaður í fjósinum í Betlehem við tí fyri eygað at leita menniskja upp. Tá kom av álvara samband í lag millum hitt æviga og hitt jarðiska.
Greinarnar á jólatrænum eru vatnrættar. Tær ímynda tað “millum menniskjansliga”. Greinarnar eru ein mynd av felagsskapinum. Á jólum finna vit saman: Foreldur, systkin, vinir og kenningar, og fjálga kenslan av felagsskapi verður styrkt og ment.
Ljósini á greinunum bera eisini sín týðuliga boðskap, at vit menniskju eiga at vera eins og smá ljós í týdninginum at vit fjálga um lívsmótið og lívsgleðina hjá hvør øðrum. Ikki bara á jólum, men allan ársins fagra ring.
Harafturat kemur, at jólatræið við stjørnu síni, ið minnir okkum á Betlehemsstjørnuna, ið leiddi vísmennirnar úr Eysturlondum til fjósið við gávum sínum, gulli, roykilsi og myrru, er vetrargrønt, og við góða anga sínum ímyndar einki minni enn lívsins træ í Eden aldingarðinum. Tí gevur tað góða meining at savnast um jólatræið upp undir sólstøðu. Jólatræið sigur okkum, at nú fer brátt aftur at ganga móti ljósari tíð.
Eg fari at enda at ynskja tykkum eina góða og hugnaliga adventstíð, og tá jólini upprenna, eini gleðilig jól.
Meinhard Bjartalíð


text:
Orð og lag: Martin Joensen
1. Hoyr, brimið dunar mót landi,
brýtur bivandi klett!
Tað er so hált her eg standi,
– hvør hevur línuna kvett?
2. Látur og dragandi tónar
úr botnleysu gjógv.
Hjartað mítt skelvir og vónar,
at djevlarnir duga sær hógv!
3. Hvagar hvurvu yndisandlit øll?
Nú eftir eru huldufólk og trøll!
Hómi ljósmann bíða handan á,
tori eg at rópa, siga frá?
4. Nær vaknar morgunin aftur?
Hvar goymir sólin sítt ljós?
Nær verður sjógvurin slættur?
Hey, stormur, far aðra kós!
5. Verður her nakrantíð dagur?
Aldri var náttin so myrk!
Við brúnna bíðar ein maður,
bjóðar sálini styrk.
6. Her er so myrkt fyri fóti,
eg gangi meg útav!
Hey, maður, kom mær ímóti,
rætt mær tín kepp og tín stav!


text:
Finn eina tóma skógvaeskju í meðal stødd. Tú kanst gott prýða eskjuna við gávupappíri e.l. Lokið og eskjan mugu klæðast hvørt sær, so eskjan kann latast upp uttan at skræða pappírið. Ger av, um tín skógvaeskja skal vera til gentu ella drong, og vel ímillum aldursbólkarnar: 2-4 ár, 5-9 ár ella 10-14 ár. Fyll út frámerkið og klistra tað væl á lokið. Klistrimerki kunnu takast niður her.
Nr. 1
Fyll eskjuna við spennandi leikum, skúlatilfarið, ítróttarlutum, heilsurøkt og øðrum. Best er, um tú koyrir okkurt í, sum tú veitst einum barni dámar so sum eina dukku, ella ein bólt við pumpu. Brúka listan við gávuhugskotum til íblástur, tá tú fyllir eskjuna. Hugsa um aldurin og kynið á barninum, tú gevur til. Koyr ikki ting í, sum eru nevnd undir IKKI KOYRAST Í.
Nr. 2
Koyr eitt elastikk um eskjuna. Vinarliga legg brævbjálva við 40 kr. oman á eskjuna ella flyt peningin á konto 9181-1403917 í Betri Banka. Peningurin verður brúktur til at rinda flutningin av eskjunum til móttakaran og til upplýsing um Christmas Child. Møguligt avlop fer til at stuðla annað vælgerandi arbeiði hjá Samaritan’s Purse.
Nr. 3
Ger eskjuna persónliga við at koyra eitt hondskriva bræv í og eina mynd av tær sjálvum ella tínari familju. Ella brúka hetta fitta brævið, sum tú kanst útfylla í eskjuna. Og minst til at biðja fyri barninum sum móttekur tína gávu.
Nr.4
Um onkur ynskir at stuðla Christmas Child í Føroyum, ber til at flyta pening á hesa konto í Betri Banka:
Reg.nr.: 9181 - Konto nr.: 1403917
Copyright © 2017 Christmas Child Føroyar
Nr.1
Nr.2
Nr.3
Nr.4


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Countryfestivalur
06.09.2005
Nógvar kendar føroyskar country- og gospelrøddir og góðir tónleikarar verða at hoyra á country-festivalinum í Vestmanna 17. september. Undan festivalinum vitja fleiri teirra í Nashville, Tennessee, sum er altjóða háborgin hjá country-tónleikinum.
Ólavur Højgaard, Martin Joensen, Hallgrím Miðberg, Magni Christiansen, Jóannes Ólavsson og Jákup Zachariassen eru allir kendir frá countrytónleiki og gospeltónleiki. Teir verða at hoyra á countryfestivalinum, men undan festivalinum fara teir í tveimum bólkum til Nashville, har teir millum annað fara í upptøkuhølir. Helst koma teir aftur fullir av íblástri til countryfestivalin í Vestmanna, ið ivaleyst kann metast sum føroyska háborgin hjá countrytónleikinum.
Aðrir sangarar og tónleikarar á festivalinum verða Jóan Magnus Danielsen, Sólvá Ford, Øssur Christiansen, Ólavur Øster, Jónleif Jensen, Petur Jacobsen, Eyðun Johannesen, Jógvan Olsen og Pauli Magnussen.
Eg siti so eina
Tann kendasti føroyski country-sangurin, "Eg siti so eina", hevur sín uppruna í Vestmanna. Hallgrím Miðberg, sum er vestmenningur, yrkti sangin í seksti-árunum, tá country- og rokktónleikurin blómaði í bygdini. Á festivalinum fer hann at syngja sín egna sang saman við Vestmonnum, sum veruliga gjørdu sangin kendan í áttatiárunum, tá teir góvu hann út á plátu.
Skráin fyri festivalin er í fýra pørtum. Martin Joensen fer at undirhalda á Fjørðukrónni seinnapart leygardag. Klokkan 20.00 verður Country-gospel konsert í ítróttarhøllini. Eftir konsertina verður "countrylive" á Bryggjuni, og undan dansinum, sum byrjar í ítróttarhøllini um miðdnáttarleitið, verður framsýning í "line-dansi". Fólk, sum fara á skeið í "line-dansi" í Vestmanna vikuskiftið 9. og 10. september, fara saman við øðrum line-dansarum at vísa síni dansikynstur. "Line-dansur" verður á skránni nakrar ferðir undir almenna dansinum.
Kampingpláss
Á festivalinum verður havnarlagið mitt í Vestmanna skipað sum kampingpláss, og sostatt verður møguligt at fara á countryfestivalin við húsvogni.
Umframt tónleikin, verður borðreitt við góðum mati. Á Fjørukrónni verður meksikanskt sjálvtøkuborð, og matur verður eisini seldur aðrastaðni í bygdini. Fyrireikararnir siga, at alt verður at fáa til "cowboyarar" hendan dagin, uttan hestarnir, sum teir sjálvir mugu hava við.
Ætlanin er, at Countryfestivalurin verður eitt afturvendandi tiltak tíðliga um heystið fyri ikki at órógva summarfestivalarnar og stevnurnar.
Ein arbeiðsbólkur, sum javnan hevur skipað tiltøk fyri VÍF og onnur feløg í Vestmanna, fyrireikar festivalin. Í ár hevur bólkurin valt at lata avlopið av tiltakinum fara óskert til Vestmanna Talvfelag.
Vegna fyrireikararnar
Páll Hellu, tel.: 42 41 54, fartel.: 25 20 54, teldupostur: hellu@post.olivant.fo
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Pensjónspengar keypa hálva vindmyllulund
Ørsted - fyrr DONG Energy - hevur selt teimum báðum donsku pensjónsfeløgunum PFA og PKA 50 pst. av havvindmylluverkætlanini Walney Extension. Feløgini fáa hvør sín ognarpart upp á 25 pst. Lundin verður heimsins størsta havvindmyllulund, tá hon verður tikin í brúk í seinnu helvt av 2018.
PKA og PFA rinda uml. 2 mia. bretsk pund fyri ognarpartin í tí enn ikki lidnu havvindmyllulundini, sum Ørsted eisini skal reka og viðlíkahalda.
Ørsted og PKA samstarva frammanundan um tríggjar aðrar havindmyllulundir.
"Bæði pensjónsfeløgini leggja stóran dent á umleggingina til grøna orku, og eg eri fegin um, at virksemi okkara á hesum øki heldur fram við at vera áhugavert hjá slíkum íleggjarum,” sigur Henrik Poulsen, stjóri í Ørsted, í sambandi við handilin.
Hjá PKA er íløgan í Walney Extension sætta havvindmyllulundin, sum felagið keypir seg inn í.
“Íløgur í havvindmyllulundir hava higartil givið tveysiffraði avkast, og vit eru fegin um at staðfesta okkara veðurlagsætlan í enn eini havvindmyllulund. So fyri okkum er hetta ein góð forrætning og sera skilagott,” sigur Peter Damgaard Jensen, stjóri í PKA.
Stjórin í PFA vísir á, at íløgan er enn eitt stig inn á marknaðin fyri varandi orku, sum aktivt stuðlar upp undir grønu umleggingina.
“Vit eru stolt av at gera hetta saman við Ørsted, sum gongur undan á hesum økinum. Íløgan passar væl inn í leitan okkara eftir alternativum íløgum, sum kunnu geva kundum okkara góð og støðug langtíðar avkast,” sigur Allan Polack, stjóri í PFA.
Kelda: Ørsted/maritimedanmark.dk


text:
Fødd: 22. desember 1959
Foreldur: Erla Maria og Sólfinn Jóhan Simonsen
Hjúnafelagi: Heðin M. Svabo Samuelsen
Børn: Árni S. Svabo Samuelsen, Erla M. Svabo Samuelsen og Marni Svabo Samuelsen
Útbúgving: Skrivstovu/Sparikassa
Yrki: Løgtingskvinna
Álitisstørv: Fyrstu ferð vald á ting 19. januar 2008, afturvald 29. oktober 2011.
Formaður í Trivnaðarnevndini og limur í Landsstýrismálanevndini 2011 -
Landsstýriskvinna í Almannamálum frá september 2008 til november 2011
Borgarstjóri í Sandavágs kommunu 2001-2008
Forkvinna í Føroya Kommunufelag 2004-2008
Heimstaður: FO-360 Sandavágur
Telefon: 333 224
Fartelefon: 214 070
Email: rosas@logting.fo


text:
Tíðindi
Á flot við Westward Ho
Eitt tilboð til allar 6. flokkar í Tórshavnar kommunu er, at teir sleppa á flot við Westward Ho. Í síðstu viku vóru okkara 6. flokkar við gomlu sluppini.
Hettar stendur m.a. skrivað á heimasíðuni hjá Tórshavnar kommunu um tiltakið:
Fiskitúrurin er skipaður sum fiskikapping millum 6. flokkarnar. Kappingin verður í september mánað í besta streymi.
Hvør flokkur fær tveir tímar at fiska í. Tann flokkur, sum fær flest fiskar, vinnur kappingina og fær vinnarasteyp til ognar. Fiskur minni enn 25 cm. telur ikki við og verður settur út aftur.
Skiparin skal hava talið á fiskum, sum so verður sent Mentamáladeild býráðsins.
Vit royna fiskimið og plinkar á nærleiðum. Tó er ongantíð meiri enn 1 tími at sigla aftur til Havnar.


text:
- Tíðindi, mentan og ítróttur
Her sært tú søguliga málið
Jóan Símun Edmundsson javnaði í dystinum millum Heidenheim og Arminia Bielefield í 2. bundesligu, ið er næstbesta deidlin í týskum fóltbólti. Heideinheim legði seg annars á odda í 44. minutti. Bert ein minutt seinni javnaði føroyski landsliðsáleyparin og skoraði har við fyrsta føroyska málið nakrantíð í bundesliguni.
Málið sæst í samandráttinum niðanfyri:
Við málinum hevur Jóan Símun Edmundsson fingið best møguligu byrjanina uppá fótbóltstilveruna í næstbestu deildini í Týsklandi. Ein yrkisfótbóltstilvera, sum byrjaði í Newcastle fyri 10 árum síðani og umvegis donsk og norsk feløg og ein lítlan steðg í Havna bóltfelag, nú er endað í Bielefeld, í Týsklandi.
Sí eisini


text:
- Tíðindi, mentan og ítróttur
Taptu fyrsta dystin
Føroyska U18-landsliðið hjá monnum luttekur í hesum døgum í EM-kapping í Georgia. Fyrsti dystur hjá Føroyum var í dag móti Luksemburg, sum Føroyar tapti.
Føroyar løgdu seg á odda frá dystarbyrjan, men megnaðu ikki at halda støðuni. Tá farið varð til hálvleiks, var støðan 12-18 til Luksemburg, stendur á heimasíðuni hjá Hondbóltssambandinum.
Í seinna hálvleiki stóð verjan nakað stinnari, og megnaðu Føroyar at halda málmuninum. Endaliga úrslitið gjørdist 26-32. Elias á Skipagøtu var stórspælandi í álopinum. Hann skeyt 10 mál og varð valdur til dagsins leikara eftir dystin.
Hetta er samstundis fyrsti landsdystur nakrantíð hjá fleiri av føroysku spælarunum, sum skulu aftur í eldin í morgin, tá Føroyar hitta Estland.
Tann dysturin byrjar klokkan 8. Evropeiska hondbóltssambandið stroymir allir dystir í kappingini, og til ber eisini at síggja dystin hjá Føroyum í morgin. Leinkjan, sum opnar í nýggjum vindeyga, er her.
Sí eisini


text:
Sum skóti má eg duga mangt og hvat,
at stoppa hosur og at gera mat
at knýta knútar minst í hundrað tal
nei, skótalíviî er ei bara spæl.
Alt djóralívið skal eg kenna væl,
frá loppuni og upp til royðrarhval,
eg vita má, hví fuglur verpur egg
og hví ein geitabukkur hevur skegg.
Til kappingar í hagan farast skal,
sjálvt um hann setir greflig heglingsæl,
har hjálpir ei við gremjan ella grát`,
um so patrúljan øll gerst buksuvát.
Og nakað er, sum rópast semafor,
men tað er einki ringt, nei ikki spor,
tú tekur bert ein heygg og so tvey fløgg,
tað er tað heila – tað er einki skrøgg.
Ein skóti hann upplivir mangt og hvat,
og serliga tá hann skal gera mat,
hann búffina kann fáa til ein stein,
og pannukøkur moyrar eins og bein.
Vit eiga flokkar nú í hópatal,
men ikki duga allir líka væl,
at Másin bestur er til alla tíð,
tað halda vit sum honum eru í.
Lag: Ved Bov der slog en kugle mig et hul…


text:
Ingi Samuelsen
30.12.2017 - 18:16
Ítróttur > Ítróttur > Huga ítróttur (talv/bridge osv.)
Norðmaðurin Magnus Carlsen gjørdist í dag ein suverenur heimsmeistari í snartalvi.
Hetta er tann skjótasta talvdisiplinin, har telvararnir einans hava tríggjar minuttir til umhugsunnar umramt tvey sekund eyka fyri hvønn leik.
Tað byrjaði annars ikki so væl hjá norðmanninum í gjár, tá hann tapti tvey talv og spældi fýra av teimum 11 jøvn. Kappingin í kviktalvi teir tríggjar dagarnar frammanundan hevði slitið heldur nógv upp á norðmannin, ið er heimsmeistari á vanligum longum talvi.
Men undan teimum 10 seinastu umførunum í dag hevði Magnus Carlsen havt møguleika at hvíla seg, og hann var heilt suverenur í dag, og tapti ikki eitt einasta talv, men vann tey átta og telvaði tvey jøvn.
Magnus Carlsen kundi fegnast um heimsmeistaraskapin longu áðrenn síðsta umfar skuldi telvast.
Russarin Sergej Karjakin gjørdist nummar tvey og heimsmeistarin í kviktalvi, indarin Viswanathan Anand gjørdist nummar trý. Teir vóru javnir í stigum, hálvtannað færri enn Magnus Carlsen.


text:
Leikur: Mín fantastiska skilsmissa
Tjóðpallurin á ferð við komediuni “MÍN FANTASTISKA SKILSMISSA”
Leikurin verður í Sólarris, Húsavík, leygardagin 6. oktobur kl. 19.00
Ein romantisk komedia við Kristinu Sundar Hansen í heimskenda og virðislønta einrøðuleikinum eftir Geraldine Aron. Angela Kennedy Lipsky er ein kvinna miðskeiðis í lívinum, sum plagdi at vera onnur helvtin av eydnuríka parinum Angela og Max. Max stingur tó av við einum yngri modelli, dótturin flytir út við sjeikinum og eftir situr Angela við hundinum Dexter í stóru familjuhúsunum.
Nýggi veruleikin hjá nýskildu Angelu hevur nógvar øðrvísi, tragiskar og ikki minst komiskar og láturligar støður við sær, sum áskoðararnir hegnisliga verða drignir ígjøgnum av Kristinu Sundar Hansen í leiklutinum sum Angela. Leikurin varð tilnevndur ein OLIVIER AWARD fyri “Best entertainment” í 2004 og hevur síðan lagt áskoðarar kring heimin flatar í látri. Nú standa Føroyar fyri tørni, sum 29. landið, har leikurin verður pallsettur.
Atgongumerki
Keyp títt atgongurmerki her.
Týðing
Kristina Sundar Hansen Konsept: Kristina Sundar Hansen & Durita Sumberg Poulsen
Dramaturgur, pallur og hjálparleikstjóri: Durita Sumberg Poulsen Leiklistarlig ráðgeving: Ágústa Skúladóttir Ljósdesign, video og pallmynd: Turpin Napoleon Djurhuus Ljóðmynd: Pauli Magnussen Leikari: Kristina Sundar Hansen
Myndir: ©Tjóðpallur Føroya / Ólavur Frederiksen
Plakatmynd: Høgni Heinesen


text:
Skírðishósdag bleiv kappast í Landavegsúkkling. Hóast at kappingin byrjaði klokkan sjey á morni, ja so var uppmøtingin góð. Ikki færri enn níggju mans stillaðu upp til kappingina.Koyrt var millum rundkoygingina við Skansan og rundkoyringina á Hamarinum. Ein lítil "sloyfa" var
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Tað er bara eitt verri enn, at fólk tosa um ein. Tað er, at eingin tosar um ein"
Oscar Wilde


text:
Heystfundur 2018 - 27. oktober
28. september 2018
Í Tórshavn - Hotel Hafnia, á Panorama. Sí skránna
Skrá
Kl. 08.30 Morgunmatur og drekka
Kl. 09.00 Formaðurin bjóðar vælkomið og setir fundin
Kl. 09.05 Frágreiðing um støðuna í flokkinum, politisku støðuna í samfelagnum o.a.
- Formaðurin greiðir frá
Kl. 09.30 Politiskt orðaskifti
- Fundarluttakararnir hava orðið
Kl. 10.30 Steðgur
Kl. 10.45 Framhald av politiskum orðaskifti
Møguleiki verður at gera viðmerkingar og seta spurningar
Kl. 12.00 Fundurin lokin
Kl. 12.00-13.00 Frokostur
Heystfundur verður hildin á hvørjum ári og er ikki almennur. Talan er um ein fund fyri limir og sambandsáhugað í Landsfelag Sambandsfloksins um støðuna í flokkinum, politisku støðuna í samfelagnum o.a.
Aftur


text:
Bústaðir byggja 16 íbúðir á Blikagøtu, ovarlaga í Runavík.
Bygt verða trý íbúðahús, tvey við seks íbúðum og eitt við fýra íbúðum. Átta íbúðir verða 62,3 fermetrar, og hinar átta verða 76,2 fermetrar. Minni íbúðirnar hava úthús, dur, baðirúm, stovu/køk og eitt sovikamar, og størru íbúðirnar eru innrættaðar á sama hátt, men við tveimum sovikømrum.
Bygnigarnir eru úr bjálvaðum elimentum við holdekkum súm millumdekk og tak. Henda veitan er gjørd sum ein heildarveitan frá Løvubetong, við øllum elimentum, betong og krana.